Cafangkom Ngan Daan - Chinland Today Media\nCafangkom Ngan Daan\nApril 16, 2010 10:22 am·5 comments\n(The Principles of Spelling)\n– By Run Cung Mang\nLaica kan ngan tikah “cafangkom (spelling)” dikzet ih ngan thiam ding a thupizet. Cafangkom ngan daan a sual asile sim duhmi thu ih a tican, a tiduhsan a pingpeng thluh thei. Thu`himnak pakhat, “Atu ah” timi (Now) khi “Atuah” ti’n kom in ngan hnik awla a sullam a dangpi ah (make) a suak thei. Mi `then in, “A dunglam le hmailam cafang umtu daan (context) zoh in theih a theih ko” an ti `theu. Asinan cumi cu cathiam deuh le Laica siar `thang pawl hrang lawngah a dik dingih Laica thiam `hatuk hrih lo le zirlai rero mi tampi hrang ahcun harsatnak a um thei. Curuangah cangantu in ca kan ngan tikah Casiartu pawl ih siar olbik, theih olbik cafangkom in ngan thiam hi a `tul sawn ding. Cafangkom ngan daan cungcang ah ka hmuhtonmi par ihsin mallai lo hlawm ka duh.\nLaica Cafangkom ih Hramthlaknak\nLaica hi Laimi in miphun dang Cangan daan cawng tahrat ih mahte tuahmi Calai a si lo. Lairam ah Laimi pawl hnenah Pathian thuthang`tha a rak phurtu Mirang missionary Joseph Herbert Cope ih in tuahsakmi a si. Curuangah Laica hringtu cu Mirangca a si. Faate in hringtu pa ih cii le kuang a zawt cu leitlun miphun zate ih daan a si vekin kan Laica khal a hringtu Mirang (English) cafang a,b,c,d,.. system a thlun. 1923 kum ah Mirang acozah in Maymyo ah Lairam tlawng pawl ih zir dingmi ca pawl ziang `tong in kan ngan ding ti thurel khawmnak ah J.H.Cope a tel ve ih cumi `tum ah Laizo tong hmang dingin relcat a si. Tlawng ih zir dingmi ca le Bible tla Laica in a rak suah.\nMizoram ih missionary James Herbert Lorrain in Mizo pawl hrangah Ca a tuah sak. A hmanmi cafang cu: a, aw, b, ch,. system a si. Amah hi Calai le tong lam thiamzet mi a si ti cu a cabu nganmi: “The Grammar and Dictionary of Lushai Languague, 1898: (reprinted 1978)” zoh in a fiang. Himi cabu hmaisa sungah a linguistic thiamnak thawn dikzet in a ngan: (thimnakah, “aw” hnakin “o” tamsawn a hmangih “bokbawn” ti’n). Lorrain in Lushai ca a tuah sak tikah Lushai awthluk thlun in a tuah sak thu 1982 kum ih a suahmi “Dictionary of the Lushai Language” ih thuhmaihruai (introduction) ah a sim fiang. Himi Dictionary sung ahcun a linguistic thiamnak hmangih a rak tuahmi vek si nawn loin Lushai awsuah thawn remcaang ding sawn in a thlengh sak saal thluh. Lushai awsuah duhzawng hlir thlun in “o” hmannak ding pawl ah “aw” hlir a hmang saal thlang (Tah`thimnak, `tawng, bawkbawn, pawlkawm,.. tivek).”\nLaimi in Laica kan ngan tikah J.H. Cope ih in tuah sakmi a, b, c, d,. system rori kan thlun a `tul. J.H.Lorrain in Mizo pawl hrangih a tuah sakmi: a, aw, b, ch,. system thawn polhcok ding a si hrimhrim lo. Laica diktak le Mizoca kan thleidan thiam ding a thupituk (Advice: Falam Bible le Mizo Bible hmakhat ah siar kop awla na hmanmi Laica hi ziang a si ti na fiang nasa ding: Kawhhran/Kohhran tvk). Kan Laica ih hramthlaknak felfaizet ih kan theih cio ding a thupi. Culawngah Laica kan fehpi daan a dik ding, a tha dingih kan cangan daan khal ah hnam dang ca ih ciah-neh (influence) le hnam dang cangan daan thawn cokpolh (compromised) loin amah tein uniqueness a nei thei ding.\nCafangkom (Spelling asilole Word combination) ngan tikah lo theih lo (indispensable) ih kan theihthiam, kan thlun le kan hman dingmi “Daan Hrampi (Principle)” thupizet pathum a um. Cumi pawl cu a tanglam bangin an si.\n(1). Cafangkom daan Bangrep ringring ding (Consistency)\nBible, Hlabu le Magazine, asilole Cahram (article) pakhat sungih Canganmi ah hmanmi Cafangkom (spelling) ngan daan hi thu hmunkhat ringring asilole bangrep ringring ih ngan daan a si. Hman daan pakhat bul felfai nei loin mah duhpoh in cafangkom ngan daan thlengh ruri, kom thul kom lo thul ih ngan asile casiartu hrangah a sullam theih a har dingih thinlung a hnaihnok ding. Ca `tha a si thei lo ding.\nTuih san Computer san tla ahcun wordlist, Bible reference, le concordence tivek tuah le hawl tikah a buaithlakzet ding. Tah`thimnak ah, “Laimi hrang ahcun,” “Calailam ahcun,” ti’n “ahcun” hi kom ih ngan ringring ding a si. (*hrangah cun, tikah cun, tivekin tthin hnuaihni lo ding, kom thul, kom lo thul tivek um lo ding). Ziangtiklai caan khal ah “ahcun” kha thupiter (focus) ih kom ringring tikah siar le theihthiam a ol ding.\n“Tuu” timi ah “uu” cafangphir (double)” kan hman asile “Tuukhaal, Tuufa, Tuuhmul, Tuucang, Tuusa, Tuuthii…ti’n “uu” ih ngan ringring a `tha. Ziangahtile Tuu thawn a pehpar awmi an si `theh ih Bible sungah tuu thuhla hmun ziangzat ah a um ti computer ih kan hawl duh asile a olzet ding. Cuti si loin “Tuu, Tukhal, Tuthii,” tivek in phir thul, paak thul asile computer ih word list le cafang reference hawl duh tikah Tuu thu hmun malte lawngah a lang ding. Cuvek `thiam`thiam in, “Sii” khal a si ve: Siizung, Siikhan, Siibawi, Sii le vai, siiti le siiha, tivek in Sii thawn a pehpar awmi `tongfang zate cu ii (i double – consistency) tuah `theh asile a sullam a fiangter sinsin ding.\n*Hnubet (suffix) pawl ahhin: _bik: nasabik (greatest), _nak: duhdawtnak (love), _tu: sersiamtu (creator), … tivek pawl tla cafangkom ngan tikah Cabu, Magazine, Cazual, Cahram, … tivek ih a thoknak, a lai, le a cemnetnak tiang ngan daan bangrep ringring in, (thlengh hnuaihni loin) ngan ding a si. Kom thul kom lo thul tivek um loin ziangtik caan khalah kom ringring (consistent) ih ngan ding a si.\n(2). Awsuah `tong le Cangan `tong thleidan thiam ding\n(Spoken language & written language)\nMi hrekkhat in, “Cangan a um hlan ah `tong a um hmaisa, `tong kha ca in kan ngan. Curuangah Cangan tikah kan t`ong suakmi awsuah vek cekci in ngan ding a si,” an ti ka thei `theu. A diknak zawn cu a um men thei. Asinan Mirangca (English) um daan kan zoh tikah cumi thuruahnak cu a dik thei lo. Tong (Language) timi cu a kautuk. Mi pakhat cu a umtlannak hmun le kiangkap ih zirin `tong awsuah danglam a nei thei. Cun, midang pawl thawn awthluk le aw caangcawi an bang aw thluh thei lo. Curuangah mizapi ih theih dingin `tong awsuah vek cekci ih cangan ding timi cu a si thei hrimhrim lo ding. Milai cu miphun/hrinhnam tampi kan um vekin mai’ hrinhnam awsuah daan cio ih cangan ding vun ti cun Tlang `tong (Common language) culole Lungkim tlangmi `tongfang (Standardized word) timi tla a um thei dah lo ding. Mah duh daandaan ih ngan ruri cio a si dingih lungrualnak um loin `then`theknak a suahpi vingvo ding.\ntonglam (linguistics) zirzoitu mithiam saang (linguists) pawl in, “Awsuah `tong” le “Cangan `tong” (Spoken language and written language) ti’n phun hnih in an `then. Calai nei tuanzet Kawl pawl khal in, “Cangan tikah cafangkom dikzet in, Casiar tikah a awsuah in: Zii dawh a hmaan, phat dawh a taan” an ti ve. Mirang Calai feh daan thawn an bang aw. Calai picang a simi Mirangca (English) le Kawlca (Burmese) in “Awsuah `tong” le “Cangan `tong” an neih asile ziangruangah so Mirang ih tuah sak a simi kan Laica (Chin) ah hmuah “awsuah `tong le cangan `tong” kan neih thei ve lonak ding? Nei ve hrimhrim ding kan si ti’n ka ruat, a neih khal kan nei ve rori ko sokhaw.\nKan Laica hi “International Phonetic Alphabet (IPA)” timi vek cekci ih nganmi a si. Curuangah Ca kan ngan tikah a `tong hram (root word) in ngan ding kan si ih Casiar tik ahcun siar daan awsuah dik (correct pronunciation) ih siar thiam ding a thupizet. Thu`thuthimnak ah “Khua tumpi (city)” cu Cangan tikah “khuapi” ti’n le khua fate (village) cu a `tong hram rori thlun in “khuate” tiih ngan ding a si. Asinan siar tikah mah le awsuah daan ih zirin “khawpi, khawte” ti khal ih siar ding a si. Cuvek `thiam`thiam in, “sia” thuhla khalah “sia cang” tiih `tong hram (root word) in ngan a si pei ih siar tik ahcun “se cang” tiih siar ding a si. Casiar daan dik thiam dingin zirh aw sawn ding kan si. *(Kan Laica ah himi vek buaipi ding ciamco `tongfang tampi khal kan nei lo. A awsuah hnakin a tiduhsan sawn thei sual lo dingin dikzet ih ngan thiam ding hi a thupi sawn).\nA ngaingai ti ahcun: upa lungfim, zir saang le mifim cathiam pawl cun Ca an siar tikah awsuak in thuthangca (news paper) si maw, Journal si maw an siar dah lo lawlaw. Aw suak loin, an thinlung in cangantu ih sim duhmi thu content, concept, idea, information le facts pawl hminsin le ruatthuk phah in an siar sawn. Cangantu ih sim duhmi theih fiang ding hi a thupibik. Awnsuak ih casiar le a awsuak rori thlun ih cangan ding timi thu buaipi cu nauhak daan a si. Dikzet ih nganmi kha dikzet ih siar thiam dingin zir le zirh awk ding kan ttuanvo a si. Pitling zo cun upa lungput kengin ziangkim picangzet ih khuaruat thei Mirang pawl ih Calai feh daan thlun le cawn thiam ding a thupizet.\nAwsuah `tong le Cangan `tong timi pahnih hi bang aw zik vek an si na’n an dang awzet. Kan lei ih `tong awsuah cu a zalen deuh, ih Ca ih vun ngan cu a khoh deuh, cin le daan nei deuh ih ngan thiam a `tul. Awsuah `tong cu miphun, hrinhnam, umnak hmun khua le tlang ih zirin a danglam aw thei. Mirang`tong English rori hmanah awsuah a phunphun a um: “the context of written language is necessarily more restricted than that of spoken language” an ti. Thutthimnak ah, “Falamah” tiih “mah” awsuah cu spoken language a si ih, “Falam ah” ti ih grammar dikzet ih ngan cu written language a si. Cule Falamah ti’n “mah” aw cu kan suah ko na’n “Falam” timi khua hmin (proper noun) le umnak hmun langtertu (prepostiton) “ah” cu ziangti hmanin kom ih ngan a theih hrimhrim lo ding. “Falam ah” (Mirang: at/in/to Falam) ti’n grammar dikzet ih ngan thiam ding a thupizet. Tong awsuah kan thlun ta cengmang asile “m” pakhat bet a `tul dingih hiti’n: “Falammah” tiih ngan a `tul ding si cu! Theihthiam a `tha.\nCule “Pathianin lei leh van a tuah” timi catluan ahhin “Pathianin” ti’n “nin” awsuak in kan saal ko na’n “Pathian” le “in” hi kom a theih hrimhrim lo ding. Mirangca le ziangvek Calai hmanah hiti vekih nganmi ka hmu dah hrih ngelcel lo. Hmin (noun) le “in” timi “tuahtu” kom ih ngan daan a si hrimhrim lo. A besiatzetmi cu minung hmin rori: “Rev. James Tial Dumin a ti,” ti’n kan `tong awsuah ah “min” ti’n kan saal sisi, curuangah “min” tiin a awsuah thlun in ngan ding a si” an timi cu ka khuaruahhar nasa. Cutih ti cun, Lal Tin Mangin, “ngin” ti’n awsuak ih “ng” bet ih ngan a `tul ding sisi. Keimah lovin ti’n “vin” awsuak ih “v” telh ih ngan a `tul ding. Cutikah kan Laica cu “cangan” si nawn loin “aw-ngan/`ong-ngan” a si thlang ding. A si thei lo.\nCun, ‘lei leh van” timi khal ahhin, “leh” tiih awsuah hi Lai`tong diktak cu a si lo hmang dingih, “leh” timi `tongfang hi kan Falam `tong ahcun sullam dang a nei. Ka ra leh ding, ka lo sim saal leh ding,.. tivekin a ralai dingmi (future) caan ih tuah saal dingmi a sawhkhih. “Lei leh van,” ti cu Lushai awsuah (accent) le cangan daan deuh in ka thei. Lushai ca ka zirzoi tikah annih cun Laica ih kan hman keelmi “le” hi an nei ve lo. Hmuntin ah “leh” timi lawng hi a khua te’n an hmang thluh mai. An ca hi kimcangzet cu a si ve ce lo ih vun cawn ding `tha le tlak in khal ka hmu lo lawlaw. Curuangah, Laica kan ngan tikah, Laimi ka si titu cun kanmai’ Lai `tong te’n felfaizet ih: “Pathian in lei le van a tuah” ti’n Cangan daan grammar dikzet le felzet in ngan fukfo ding sawn kan si.\n(3) Awthluk (Accent) vek rori in Cafangkom ngan ding a si lo.\nMi hrekkhat in, “Ca kan ngan tikah kan awsuah/awthluk vek cekci ih ngan ding a si,” an ti ka thei `theu. A dik vek a bang nain a si thei lo hlei ah a ol lozetmi a si. Ziangahtile “Laimi” tiih kauzet ih kan laak hrih lo hmanah, kan Falam peng sung hrinhnam pawl lak hmanah kan “`ong awcawi” kan bang aw cio lopi. Hnam khat sung hmanah: Zaanniat sakta le thlangta, Zahau hrin sung khalah Laisung le Lairaal ti’n le Laizo le Sim hi a nai awbik kan ti na’n “rung le rong” tivek in kan dang aw hrih. Curuangah zapi hman tlang theimi Cafangkom nei ding saduhthah kan neih taktak ahcun cumi ruahnak (`ong awsuah vek cekci ih ngan ding timi) cu kan kaih fek lo a `tha ding. Leitlun mikip ih an Ca kan zirmi Mirang in, “Cafangkom cu awthluk/awcawi pakhatkhat parah a hngat aw lo (Spelling is not dependent on any particular accent)” an ti sokhaw.\nMirangca Cafangkom thuanthu ka zirzoi tikah, “An umnak khurram, thlua le tlaang an dan awk vekin an `tong awsuah le awcawi khal phun tampi an dang aw” ti’n ka hmu. thimnakah, British ahkhin atufang ah Oxford English hi Standardized English in an pom. England ah `tong awsuah daan phun tampi an nei. Anmah le awsuah ciar in pakhat le pakhat an pehtlai aw ko ee. Sihmansehla, Ca an ngan tikah Dictionary ih hmanmi cafangkom (spelling) kha an thlun cio. Thu`himnak ah, “enough” timi cafang hi awsuah daan phun hleihnih rori in an suah ve. Kum zabu 14 lai ah “enough” cafang cu:\ninoch, ynogh, enogh, ynowh, inowhe, ynowghe,\nynought, enoff, inoffe, enufe enuff, inuff “\ntivek in phun 12 rori bangrep aw lo celcel in a awsuah thlun in an rak ngan dah ve ti a si. Asinan 1755 kum ah Johnson’s Dictionary a suah hnu ahcun standardized an tuah ih atu ahcun “enough” lawng bangrep (standard written form) in an hmang. Bible le thuthangca ah zapi theih tlangmi cafangkom lawng an hmang. An Calai ih maksaknak thuthup (the secret of the greatness of English) a si. Kan cawn dingah ka duhzet. Laica tla Lailun Foundation ih suahmi “Mirang-Lai (English-Chin)” Dictionary kan nei thei ve zo ih kan zate’n thlun hliarhlo seh la cuvial si ko lo sawm!\nCuruangah kan Falam mi tla kan umnak hmun ih zirin kan awsuah/awthluk pronunciation/accent) cu a dang aw ciar ko nain kan zapi in funtom thluhtu `tongfang asilole cafang kan neih a `tul tengteng. Culo ahcun kan Calai hi a `thanso ding zat in a `thangso thei lo ding. Thu`thimnak ah, “Rawl na ei/i zo maw?” timi awsuah le vei/voikhat timi awsuah ahhin Dictionary ahcun pakhatkhat standardized tuah in “Rawl na “ei” zo maw?” ti’n le “veikhat” ti’n ngan sehla. Cun Bible, Hla Cabu, le Cabu dangdang pawl khal ah standardized word nei in thu hmunkhat ih ngan thei zuam cio sehla a `thazet ding. Culawngah Dictionary ih headword ah le computer ih word list neih thei le hawl olnak tuah tikah a remcangzet ding. Cuticun kan Laica hi dinhmun hngetkhoh a nei dingih zirtlakmi le hmantlakmi Calai picang a si ding.\nCu lo asile hiti’n picangzet in le kaupi in thuruat thei sehla a `thazet ding ti’n ka ruat. Englih ah system phun hnih: British English (BrE) le American English (AmE) ti’n a um ih Dictionary `habik sungah an ngankop mai (Oxford, 7th edition, 2005). Tah`himnak pahnihkhat tarlang sehla: “colour (BrE)”, “color (AmE)”; programme (BrE), program (AmE). Cuvek in kan Falam Calai khal ahhin: “hai/hngai, vei/voi, vingvo/vivo,” tivek.., pawl hi an pahnih in hman theih ti’n pom rem thei zuam cio sehla. Cuticun kan `ong hmanmi tla a cungkim sinsin dingih lungrualnak tla a um thei ding.\nLaica ih hram thlaknak taktak cu Mirangca a si ruangah English (BrE le AmE) style hi thlun tum ding a si (Lusei ca cawn hnakin). Culawngah kan Calai hi IPA level in san a manmi, mikip hrangih `thahnem `tangkaimi, thlarau le tisa nun `thansonak ah thluak le thinlung fimvartertu, theihnak kautertu le pehtlaihnak `tha in neihtertu a si thei ding. Kum zabu 21 IT san ih um kan si vekin computer hmangin web site le internet, online email group tla lungrual te’n kan hmang tlang thei ding. Pakhat le pakhat soisel aw le engtai aw rero loin Pathian ih in thluasuahmi kan Laica diktak thawn pehtlaih awknak hlawhtling (effective communication) kan nei thei ding. Cuti cun hmuntin ih um kan sung zate’n kan miphun `thansonak hrangah sunmang kan hlawm aw vialvo thei dingih thuanthu duhnungzet le mawizet tla kan ngan tlang thei ding.\nLaica ih hramthlaknak cu Mirangca a si hi ziangtluk mi vannei le mi thluasuak so kan si. Kan Laica hmangin computer le internet ah duhtawk in ca kan ngan thei hi lungawi um tuk. A tlunlam ih tarlangmi Laica cafangkom ngan daan thuhrampi (principle) pathum pawl hi kan thlun thei cio ahcun kan canganmi a ttha sinsin dingih (quality) a nei ding. Cuticun kan Laica hi hramthuk a bunmi, hnamdang `tong ih ciah-neh le silhkhuh (influence) lomi, zirtlak in standard a neimi Calai a si thei ding. Kilhim ding, rem `that ding le sunsakzet ih hmangtu ding le cawisangtu dingah nang le kei hi `tuanvo kan nei. Tuni ah nang le kei in kan tlinh tawkte kan tuah le kan `tuanmi hi thaisun ih kan tesin fa `thangthar nonawn (new generation) pawl in a rah-par an run tlaan ding. Kan tu san ihsin tusin san ahcun Acozah le Private Tlawng ah Text Book in zirmi Calai a si thei ding. Laica duhdawttu, a `thanso ding duhtu le atak ih zuamtu pawl in thinlung thiangte nei in thungaithlak ih zirzoi le tuah `hat zuam cio uhsi! ti thape le sawmngiar phah in,…….\nrcmang@gmail.com. april.09, 2010:tlawngkai ninga ni\nCabu ronmi: Collins Cobuild English Guides 8: “SPELLINGS,” Harper Collins Publishers, 1995\nJ.H.COPE Ka Hmuhdan\nSeahorse Pawlih Dangdai Duhdawtnak (Theihkauhnak)\nChin Kum Thar [ Faang-er] Puai\nH,Sui Lian Mang says:\non April 17, 2010 at 4:16 am\nKa lungkim zet. Hi ti ding rori a si. Mihrek cu kan Laica umdan ruat lo in rualpi ih sawmnak men tla in theihfiang lo mi tla sizet vek ih tan kan um. Hi ti ih kan Laica ngandan a fumfe lawngah kan calai a thansodan a dik ding.\nK T Thang says:\non April 17, 2010 at 9:20 am\nca siar tu zate,\nSaya Run Cung Mang ih cafangkom dan a ngan mi hi ka siar ve su ih\nhi tin ka ruat,,,,,\ntah thim nakah “tt” , “aa” ,’ii” ti vek pawl hi khui lam ta ha a lak ih\nkhui tawk thu rel khawm nak ta ha a si ti nan theih ka zum lo law law,,\nruah nalk tha cu ka nei thei ve lo nan tul ka ti lem lo aw,,\nmai ruah nak men,,,\non April 17, 2010 at 4:33 pm\nCasiar tu harangah kan tul bik mi thil a si.\non April 17, 2010 at 4:59 pm\nTulai ih kan cangan daan hi kan rem sal lohli a tul. Kan cangan mi hi siar har zet theihnhar zet mi a tam. Asullam tla theih thei lo khopin ngan daan phun tamtuk a um. Cafang kan hman mi bangawk thei sehla casiartu hrangah kan hlawk nasa ding. Ahleice in cangan theu tu pawlin kan zir a tul hrimhrim mi le kan thei tul mi le kan thiam tul mi a si tiah ka ruat. Cutilawngah kan ca cu ca nung le siar nuam a si thei ding.\non April 22, 2010 at 3:00 pm\nCa siartu za ten…\n(Thimnakah “Atu ah” timi (Now) khi “Atuah” ti’n kom in ngan hnik awla a sullam a dangpi ah (make) a suak thei. ) …Hi mi first paragraph te hi ka hun comment ve hnik kei.\nAtu ah(now) khi ka ruah dan cun “Atuah” tin ngan sawn ding a bang.\n“Atuah”(make) kan ngan duh a si len “A tuah” tin ngan a si sawn lo ding maw?\nTulai kan laimi khawvel cu Calai puaipi kan si lovi “O” le “Aw” buaipi tu pawl kan buaipi a si bik sawn hi maw. Mizoram CM Laldenga khan “Mizoramah Zu kan buaipui lo, Zu buaipuitu te kan inbuaipui a ni zawk” a ti vek deuh kan siin ka thei. Kan calai hi kan buaipi ngai ngai lovi, calai inti buaipitu pawl kha an buaipi aw tawn a si bikin ka hmu.


Khrihfa biaknak khaikhawm! - Hre Mang\nKhrihfa biaknak khaikhawm!\nKhrihfa Zumnak Lamzin Khaihawm\nReformed Baptist pastor, ka saya pa pakhat in arak sim dah mi cu, "Khrihfa kan zaten ziangmawcin dik lonak, theihnak famkim lonak, tlaksamnak kan nei ttheh. Asina'in, kan thleidan thiam dingmi cu 'thihnak khawp fehsual', khatlam zawngin sim asile, "Khrihfa ti aw si, an thuhram pi ihsin Khrih ah nunnak a nei lo tu fehsual pawl", Zesu Khrih cu Pathian Fapa asi ti ah pom lo tu pawl, Khrih ih ta asi lo mi pawl cu leitlun mi vekin zoh ding ansi. Theihnak tlaksam ruangah fehsualnak, thlarau thihnak thlen thei lo cin, vanram lanzinah kanmah vek famkim lo khrihfa pawl cu kan unau vekin kan zoh thei ih kan duhdawt thei ringring a thupi."\nLaimi lak khalah kawhhran a tam vivo hmuhdan le pomdan bang aw lo mi a karhzai vivo tikah khrihfa lakah rualremnak le pumkhat sinak kan kenkawh thei vivo nak ding a thupi ngaingai in a ttul sinsin in a lang. Cuvek dinhmun thuanthu santiluang in infen rero lai ah malte a hnuailam thu pawl hi kan kiangkap ah kan zoh hliah thei ringring a thupi zetin ka ruat ruangah ruahnak ka lo hlawm ve hai:\n1) (Thlarau)Thihnak thlen thei khawp fehsualnak le thihnak thlen lo fehsualnak\n(Kan zaten thihnak thlen lo kekar sualnak kan nei ttheh ti hi kan pom thei a thupi, theihnak le tuahnak famkim loin nitin kan nung sawn asi);\n2) Bible in fiang zetin a simmi le milai lehcawp, phuahcawp (doctrine), le khrsitian nunphung (Christian tradition) pawl thlendan thiam a thupi. (Vanram kainak ding le nitin khristian nunmawi in nungin Khrih dungthlun thei dingin zovek milai hrang khalah awlsam zet in theihthei dingin Pathian thu cu fiang le awlsam zetin ngan asi);\n3) A kumkhua in a thleng aw dah lo dingmi thutak le milai nunphung le thuanthunung parah a hngat aw mi thutak pawl thleidan thiam a thupi;\n4) Pawlkom sungah Zeru Khrih Thlarau hnakin pawlkom hruaitu lalnak, Khrih ah pumkhat sinak hnakin pawlkom sungtel sinak thupi sawn ah ret ringring nak fimkhur a ttul;\n5) Midang siatnak le tlamtlin lonak hnakin ziangtin Khrih ah kan unau kan bawm thei dingih Khrih ah nunnak a nei hrih lo pawl ziangtin kumkhua nunak nei dingin kan kai hruai ding timi thupi sawnah ret in tlang-au pi sawn.\n6) Kawhhran tinah um hrimhrim dingmi thil pathum: i) Pathian thangthatnak, ii) zumtu unau zumnak, duhdawtnak le thutak theihnak ah tthangso dingin kaihhruai le bawmbawi awknak, le Thuthangtha karhzainak hrang rawngbawlnak.\nCurualrual in khrihfa fehsual pawl thu fimkhur ttul zetin a tanglei ah malte ka ngan bet. Khrihfa fehsual pawl hi an pawlkom, hotu, thutak kenkawhdan, nunpi mi, thlarau porhawknak pawl ah langhngan zetin theihtheih an si theu. Khrihfa fehsual pawl langdan tlangpi pawl, a tanglam vek nan hmuh asile fimkhur a ttha. Hi pawl hi Laimi lak ihsin si loin leitlun hmuntin ah khrihfa ti aw si fehsual pawl mizia, thuken, le cangvaihdan pawl ihsin lakkhawm mi asi: Laimi lakah an um tinak asilo ih an um lo tinak khal asilo.\n1) Midang hnakin danglam cuang, thutak theih mi nei, thianghlim cuang le ttha cuang vekin theih tawknak an nei.\n2) Hotu parah thusuh ding um lo thlukin tuhlut awknak-upbet awknak: Hotu cu pathian fate tluk an si. Pawlkom sungah thuneihnak (control), uk awknak, kaihhrem awknak an nei. Ziangtin an dungthlun pawl an thunun ttheu ti asile; Ttihnak hmanrua an hmang. Pathian ttihnak, hotu ttihnak, siat tawnnak pawl thawn mi an kaihrem theu.\n3) Anmah sung vialte naihniam zet, duhdaw aw bik, tlaihsan aw bik, pehtlaih awknak an nei; Khrih ah pumkhat sinak hnakin pawlkom sungtel sinak thupi sawnah an ret.\n4) Anmah sungah rinsan awknak an nei, a cancan cu thih tiang rinsan awknak an nei. Thuthup le sual thup tiang an phuang aw aw, thinlung thup tiang an thei awter theu.\n5) Cult pawlin Bible lenglam ah Pathian in an hnenah theihter mi nei vekin an thei aw ttheu. Asilole, Bible in a zirhmi hi midang hnakin theihfiang theinak nei cuang vekin an thei aw aw.\n6) Thutak an simmi le an nun a kaih aw lo theu, hmun hrekkhat ah cah zetnak an neih rualrual in khatlamah tlaksamnak tumpi an nei theu.\n7) Lakhran awknak: Fehsual pawl hin midang tampi thawn cawhpawlh awk an duh lo. An hruaitu pawlin an member pawl cu midang thawn cawhpawlh aw lo dingin thu an fah theu. Ziangah tile midang pawl cu an thianghlim lo, satan dungthlun an si ih anmah le anmah cu mithianghlim an si tikah a hran ten um dingin an fial aw theu.\n8) Anmah zumnak vek zumnak nei lo le an zumnak fehpi dan thusut tu cu an ral vek in an zoh: An member pawl thinlung sungah an ral, khrihfa dang pawl lala khi an ral tumbik vekin an zirh tikah an thinlung sungah ral neihnak, midang eltainak in hmun kaupi khua a luah theu. Midang thawn do aw dingin an man cia ringring. Midang tlaksam nak in anmai sual an hupphen tum theu.\n9) Leitlun thil, tisa hi sual ttheh in an hmuh tikah "anti-social" leitlun milai pawlkom awknak pohpoh sual ttheh vekin an zirh theu\n10) An hotu pawl hi thlarau lam porh awknak in an khat; midang zohman ih zirh theih le thusim theih an si lo, a thei bik umsun vekin an thei aw aw.\n11) Abur porh awknak: Anmai pawlkom cu athianghlim bik le a thianghlim mi pawlkom umsun vekin an thei aw aw, midang pawlin Khrih ah rundamnak an ngah ding hnakin an pawlkom member siter ding thupi sawn ah an ret; Khrih ah zumtu unau sinak hnakin pawlkom member sinak thupi sawnah an ret;\n12) Pawlkom suahsan tu le pawlkom lenglam mi pehtlaih nak: Pawlkom suahsan tu pohpoh cu hell ram tla ding, fehsual vekin an hmu ve thung. Pawlkom sungah hnget zet le ttan hmun ttha ngah dingin pawlkom lenglam sungkhat le rualpi ttha khal an tlansan, an hua, thiarfihlim awk thei ding phut an si theu.\n13) An sung thuruk pawl an thup: an pawlkom sungthu, kaihhruai awkdan le sumpai hmandan siseh thu hla le thuneihnak a luansuak dan pawl thu tampi cu lenglam milesa pawl theih lo dingin an thup theu.\n14) Tisa sualnak, nupa sualnak lamah a tlasia mi, fehsual, pawl cun taksa cu a sual mi asi ih taksa in a tuah mi ruangah thlarau rundamnak a hnaihnok thei lo ti ah an zum.\n15) Bible a zum lo tu fehsual tthen khat lala cun khristian sinak cu vanram kainak ding hrangah lamzin tampi (biaknak sakhua tampi) lakah pakhat asi. Muslim, Budhist, tvp, pawl khal an zapi ten vanram kainak lamzin lawnglawng an si.\nJohn 14:6, 6Jesuh in, "Keimah cu lamzin le thutak le nunnak ka si. Keimah hnenin siarlo zohman ka Pa hnenah an thleng thei lo" timi Zesu ttongkam an pom lo.\nKhristian fehsual tampi pawl in a tlun lam ih ngan mi lakah paziat simaw nuncilh mi an nei theu. Fimkhurnak ah ngan mi asi.\nNote: FCCI adult Sunday school, December 21, 2008 hand-out ah telh ding mi asi.


Thuh mi Hlawn thil kan si (sim tu - Rev. Fr. Lucas Tha Ling Sum) July 28, 2021 | Radio Veritas Asia\nThuh mi Hlawn thil kan si\nThuthangtha sim tu - Rev. Fr. Lucas Tha Ling Sum\nSiarding: Ex 34: 29-35/ Ps 99: 5. 6. 7. 9 (9)/ Mt13: 44-46\nZumtu u le nau, RVA ihsin kan lo hmuak a si. Nan hnenah Pathian ih remdaihnak thleng hram seh. Thuh Mi Hlawn Thil Kan Si, timi thu thawn thlarau thazang cahnak ka ron lo hlawm duh a si. Baibal kan ngai hmaisa hrih pei. July 28 sun ta a si. Matthai 13:44-46.\nVancung uknak cu lo sungih thuh mi hlawn thil bang tuk a si. Cuih hlawn thil cu mi pakhat khat in a hmuh tik ah tthaten a khuh ta ih lungawi aipuang in inn ah a neih mi hmuahhmuah kha a zuar ih cui lo cu a va lei, tiah Jesuh in a sim. (thuhmi-hlawnthil)\nVancung uknak cu hi bang tuk hi a si. mi pakhat in lung mankung a hawl. A man a khung taktak mi lungvar a hmuh tikah a neih mi dang hmuahhmuah kha a zuar ih cui lungvar cu a lei, tiah a sim. (Lung mankhung)\nHimi cu Pathian ih ttongkam a si. Khrih Bawi paih hnenah thangtthatnak um seh law.\nZumtu u le nau, Bawi Jesuh in vancung uknak cu thuh mi- hlawnthil vek a si. Cun vancung uknak cu lung mankhung vek khal a si e, a ti. Cun hitin a sim bet hrih: Cuih thuhmi hlawnthil le lung mankhung ih sunlawinak, tthatnak le man an neih nak a thei tu cun an neih mi thilri hmuahhmuah zuar ta hrat in cuih hlawn thil le lung mankhung cu lungawi ten an lei a si, a ti.\nHi Bawi Jesuh ih sim mi thahtthimnak pa hnih te hi an tawi nasa. Thatthimnak a sim mi pawl lak ih a tawibik pawl an si. Asinan, a sim duh mi, a ti can an thuk ngaingai. Curuang hi tahtthimnak ih tican hi thuthangttha simtu pawl khal in a phunphun in an let; an sim.\nA hrek in thuh mi – hlawnthil le lung mankhung hi Jesuh a si; amah le amah a khih hmuh awk mi a siih hlawnthil le lung mankhung pawl cu milai pawl kan si e, an ti. Cun mi hrek thu thangttha sim tu pawl in, aa a si lo; hlawn thlil le lung mankhung cu Jesuh Khrih a siih, cuih hlawnthil le lung mankhung cu milai pawl kan si sawn e, an ti.\nZiangkhal a va silen tuitthum ah, khui mi sawn a dik ih khui sawn a dik lo a si, timi ah awloksong in kan caan hmang loin, thuhmi – hlawnthil le lung mankhung pawl a hawl tu cu Jesuh Khrih a si ih, cuih thuh mi – hlawnthil le lung mankhung cu kan mah a si, timi lam in thlarau thazang la dingin ka lo sawm. A tawi zawngih kan sim asilen milai hi man nei mi kan siih Jesuh Khrih in hawl ringring a si, tinak a si.\nMilai ih man kan nei zia thawn pehpar aw in Baibal (Sem ) sungah ziangtin kan hmu a si tilen: Pathian in milai cu a maih hmuihmel kengin a sersiam a si, timi kan hmu. Cun 1 Peter 1:19 ah hitin kan hmu hrih: nan nih cu Jesuh Thisen ih lei mi nan si e, a ti. Zumtu u le nau, Pathian hmai ah nang le kei man kan nei tuk timi fiangten kan hmu a si. Baibal ih in sim mi, thuhmi-hlawnthil le lung mankhung vek kan si. Curuangah Bawi Jesuh in khuavang kut sungih kan hlo ral men ding in siang hrimhrim lo. In pam hmai tuk. Curuangah Pathian a si nan, a thawm huham le a sawnlawinak hmuahhmuah cu tanta ta hrat in, hi leilung ah rungttum in, in hawl a si.\nSatan lo sungih thuhmi nang le kei cu Bawi Jesuh ih lungawi zet in Kalvary tlangpar ah a thisen in, in lei zo a si. Lungawi in Pathian thangtthat sinsin uh si.\nNan zaten Pathian in van thlawsuah lei thlawsuah lo pe hram seh. Amen.\nThla kan cam pei:\nKan biak kan Pathian, nangmaih hmui hmel keng in sersiam ih nunnak thaw le thlarau in pek ruangah kan lung a awi. Santan kut sungih um tu le thuh mi kan si. Asinan na Fapa Jesuh in duhdawtnak thawn a thisen in in tlen ih mi sunglawi ah kan cang zo. Kan sunlawinak le kan man neinak thei ih, nangmah a lo riantu kan si sinsin thei nak dingin van thlawsuah le leithlawsuah in pe hram aw tiah, na fapa Jesuh hmin in kan lo dil a si. Amen.


A phone ka vun Call cu rak kai tu an um nawn lo – Pi Tawk Ve Thluai - Falam Online Media\nMay 7, 2021 Ni Hnem Sung\t0 Comments\nPi Tawk Ve Thluai in a fapaduat Paralṭha Salai Tluang Tin Lian (kum 23) ih thuanthu a rel sal mi video tawi cun a zohtu Lunghnoter.\nအာကာသူအောင် tikhalih kohmi Salai Tluang Tin Lian cu Pu Khin Soe le Pi Tawk Ve Thluai tei` fapa pathum lakih lailak a si.\nMi bawm duh le zangfahnak Lungthin i khat Salai Tluang Tin Lian cu Kalay Phunsang Tlawngah Math 3rd Year kai rero lai a siih 2021 Dothlennak ah pumpeaw in miphun le ram hrangah nunnak liamtu a si.\nParalṭha Salai Tluang Tin Lian ih ruak an vuiliam https://t.co/X7ZJ6HIxw0\n— FOM (@FOM66530376) May 7, 2021\n“Internet ah ralkap kut tuar ih thi mino tamzet an ummi kan hmu ṭheu ih nu pakhat dinhmun in ka lainat hai zet. Culaiah kan innsang ih vanduainak a thleng ve cu zum a har zet” tiah Pi Tawk Ve Thluai cun mitthli luang phah in a sim.\nSalai Tluang Tin Lian cu amah ṭhirual, nu le pa ih zohkhen cawp ṭul an tamzet lai ah cuvek minung a si ve lo. Ṭullo nakah paisa a hmang dah loih mahte todelhaw thiam tlangval rintlak pakhat a si.\n“Mi bawm hi a mai nuncanzia a si. Zovek mihring par khalah lainatnak lungput neitu a si. Miduhdawt khal a thiam ih, ralkap dokalh cangvaihnak nei dingih a feh tik khalah kan thinphang ding phangah in sim ta duh lo. Cutluk rorin mizawnruat le a dik lomi dodal ngamnak lungput khal a nei” tiah a duhdawtmi a rualle pawl in an sim.\nApril 7 : Kalaymyo Kahawknak ah mipi lam in 11 nunnak liam https://t.co/o0DoMMATou\nSalai Tluang Tin Lian cu SAC ralkap in Tahan ralkham buuk an siim ṭum April 7 zing ah ram le miphun hrangah a nunnak a liam a si.\nA nu cun “A rualle pawl in buainak a sosang tiah in sim. Curuangah ka fapa sehreh in zinglam nazi 8 luan ah a phone ka call cu a kaitu khal an rak um nawn lo. Arualpa lamlam in phone a rak kai. Ka faduat awann ka va thei lo ve ka ti cu ralṭha zetin in liam san zo tiah in rak sim” a ti.\nParalṭha Salai Tluang Tin Lian cu SAC ralkap kut tuar in mipum 12 an thih ṭum April 7 ih nunnak liam ve a si ih, a ralṭhatnak le ram, miphun hrang pumpeaw ngam nak cu mipi in theihpi in April 8 ah ropi zetin an vuiliam a si.\n← May 7 : Kalay peng sungah magnitude 4.2 thacak LingHnin\nPi Tlemi paisa firtu Thawnginn boh in tlan suak →\nSAC Ralhraang pawl in Ṭaal khua Urkaang lala


ZUMTU LE KAN KIANGKAP – Falam Baptist Church\nHomePostsShema NewsZUMTU LE KAN KIANGKAP\nChristina V. Sawnset (Hnem Hnem)\nGlobal warming and Climate Change: Leilungpi a Saa Vivo, Nikhua a Thlengaw Vivo\nNikhua thlengaw timi le leilungpi a saa vivo mi hi an bangaw lo nan an pehtlaih aw. Nikhua a thlengaw timi cu (natural process) amah ten a cang mi a si thei ko nan leilungpi a sat vivonak hi cu nangmah le keimah ih tuahnak ruangah a si. 21st century sungah leilungpi a kel hnakin 2 degree Celcius in a satnak a thang ding ih zianghman kanmah lam in tuahthat mi um lo a si ahcun 6 degree Celsius tiang a kai ding tiah khuakhannak a um. Ziangruangah leilungpi a saa vivo timi khal ka run ngan ding. Tuini ah leitlun ih minung 780 million cu leilung a ro tuk ruangah in ding tidai thiang nei lo in an um. Cu lawng hman siloin minung 1.1 billion pawl tla cu tidai le a dang harsatnak ruangah ekinn an nei lo. Himi pawl ruangih suakmi natnak ruangah nitin leitlun ah nauhak pakhat seconds 20 tinten an thi ringring. A hleice in cholera tiih kawhmi tidai thiangfai lo ruangih suakmi Vibrio cholera bacteria ruangah sungdok, luakluak natnak ih thi mi an tam. Leilungpi a saa vivo timi hi el theih lo rori in kan hmu rero nan minung tampi cu an zum duh lo, mi hrekkhat cu an zum ko nan ziang siar loin an um. Zumtu nang le kei teh ziang siar lo ih um ding kan si maw?\nPumpak in kau le tum zet in kan kiangkap hrang hna kan tuan thei lo hmanah, nitin kan tuan thei dan tampi a um.\nZiangruangah leilungpi a saa vivo tile mirang tong in Greenhouse gases tin kawh an si mi carbon dioxide (CO2), méthane (CH4), Nitrous oxide (N20) le chlorofluorocarbon gas pawl hi suak loin thli sungah an tang. Himi gas pawl hi hlanlai ahcun thingkung pawl in an hawp ih a heraw thei nan, leitlun ah minung kan tam vivo hleiah thingkung pawl kan duhduh in kan hau ih lungmeihol tivek duhduh in kan khang tikah amah ten a her aw thei nawn lo. Nitrous oxide (N2O) tiih kawhmi gas tla cu a um cia mi (natural) gas a si lo. Minung pawl ih rannung/ramsa zuatnak le a baal kan hlon, kan khangnak pawl ruangih suak mi gas a si. Himi gas amah te’h hlo dingah kum za luan hngak ta a tul. Curuangah Greenhouse gases pawl khamnak lole malternak tuah loin kan feh asile Leilungpi a saa vivo hleiah natnak phumkim (bacteria le virus a tharthar), thlisia, le tilik khal a tam sin vivo ding a si. Hurricane ti’h kawhmi thlisia khal 2016 sungah leilung a saa vivo ih nikhua a thlengawk ruangah kum dang hnakin 80% rori a tam cuang ih minung tamsin harsatnak an tuar.\nCumi hleiah 2016 sungah natnak Asthama, cancer, cardiovascular disease (lung lam natnak a phunphun) le suahkeh ihsin thluak le thinlung lam damlonak pawl hi kum dang hnakin a tam. Leilungpi a daihsat (temperature) a sang vivo tikah khuasik caan a tawi vivo, spring a tuan vivo, acrtic lam ih ummi tikhal (polar ice) pawl khal an zup vivo ih tipithuanthum khal 3m in a thang zo. Curuangah tikulh le tidai kap ih ummi khua le ram pawl cu tilian harsatnak an tong ih, cumi ihsin natnak le natkengtu nunghring khal an karh sin. Kan Tipithuanthum hi tuvek ih a thang vivo a si ahcun tihnungza ngaingai a si. Leilung ih tidai hmuahhmuah lakah minung ih in theimi tidai (freshwater) hi 3% lawng a si ih a dang cu a al mi, minung ih in thei lo mi tipithuanthum sungih tidai an si. Cumi 3% sungih 30.1% hi tiva, tili, le cirhti ihsin kan ngah ih a tangmi cu tikhal (ice) pawl an si. Curuangah tikhal (ice) pawl an zup vivo asile cu tipithuanthum a thang lawng hman siloin, minung ih in thei mi tidai (freshwater) kan sung vivo tinak khal a si.\nLeilungpi ziangruangah a saa vivo, cule leilungpi a saa vivo ruangah ziang pawl a cang timi a tawi zawngin kan rel zo ih tu cu nangmah le keimah in hi mi hrangah ziang tuah thei mi kan nei? Zumtu pakhat dinhmun in ziang kan tuah a tul timi kan ruattlang pei. Zumtu pawl in leilungpi hi nikhatkhat ah a siat leh ding ih netabik ni a thleng leh ding ti kan zum. Asinan cumi zumnak ruangah kan kiangkap ih a cangmi ziang siar lo ih um ding kan si hrimhrim lo. Ziangruangahtile Pathian in leilung mi ziangtluk a duhdawt ti theifiangtu kan si hleiah, Pathian in leilung a sersiam tikah a tha a ti ih nunnak a neimi khal siseh nei lo mi khal siseh kilkhawi dingah tuanvo in pek ti kan thei. (John 3:16, Seemtirnak 2:15, Mipumsiarnak 35:33-34, le a dang Bible cang tampi khal ah kan hmu thei) Curuangah kan ti thei tawkin kan kiangkap le leilungpi kilkhawi ding tuanvo kan nei.\nPumpak in kau le tum zet in kan kiangkap (environment) hrang hna kan tuan thei lo hmanah, nitin kan tuan thei dan tampi a um. Tahthimnak ah motor kan lei tikah gas a hmang mal deuh mi motor hawl in kan lei thei, biakinn le inn ah hnawm le recycle retnak pung 2 ret in recycle thei mi hmuahhmuah recycle kan tuah thei, takkolh/rawlsuan tikah meisa le tidai a mal theibik ih hman kan zuam thei, thaal le khawsik caan pawl ah energy (meisa tha) a malbik in kan hmang thei, motor tul loin kee thawn feh theinak hmunah kee thawn feh, acozah le policy tuahtu pawl hnenah energy a mal theibik in hna tuan dingah kan dil thei, cule kan kiangkap ih um pawl himi thu kan zirh/sim bet vivo thei a si. Cuti’h kan ralring zet hmanah ka sim zo vekin 21st century a cem tik ahcun leilungpi hi 2 degree Celcius in a saa thotho ding, na’n zianghman kan tuah lo bet ahcun 6 degree Celcius tiang a saa bet thei. Curuangah zumtu nulepa, ulenau kan zaten a ra lai ding mi generation hrang ruat in kanmah le ti thei tawk ten tan kan lak cio pei timi duhsaknak thawn ka lo sawm duh a si.\nZIANGTIKAH RALPI A THO…


Bangladesh Building Cim Thu Neta - Chinland Today Media\nBangladesh Building Cim Thu Neta\nMay 10, 2013 6:14 pm·0 comments\nDHAKA : Bangladesh ram khawpi, Dhaka ih Rana Plaza cimnak runsuah hna cu an peh vivo. Tuini tiangah mithi ruak an hmuh vivo hnu ah, mi dam khal an hmu bet. Mithi lak ih thinlung lazettu cu, Building cimnak ni 16 nak ih an hmuhsuahmi nupa te asi.\nAn nupa te in hmunkhat ah an um ih, pomaw in an 2 in thi ih sar asi. A hmusuaktu pawl cun, an hmuh veten zohman taplo in an umlo, an mitthli a tla theh tiin an sim hai. Tuihnu khal ah mi dam le mithi hi an hmu vivo. Nitin in a thimi an tam vivo ih, May 10 ih an record nak ah cun, mi 1000 an kim thlang asi.\nCumi lai ah, nunau 1, cu Building cim hnu ni 17 ah dam in an hmusuak. May 10, Tlawngkai Ninga ni ih runsuah hna an tuannak ah, hi nu hi an hmusuak. Hi nu hi Reshma tiin theihmi asi ih, an runsuah hnu ah ambulance thawn sizung lam panpi asi hngal.\nBangladeh Army spokeman, Shahinul Islam cun, “Runsuah hna tuantu pakhat Muhammad Rubel Rana cun nunau pakhat in “ In run aw ( Save me )” tiih a au aw a theih veten a rualpi a ko hai ih, an vun hmusuak cu nunau pakhat a rak um. Reshma tiin theihmi asi ih, damten ni 17 hnu ah hmuhsuah asi. Tu ah sizung lam ah fehpi asi ih, damte ih a um vivo nak ding kan duh thusam asi” tiin a sim.\nBangladesh Plaza Cim Thi Mi 800 Kim\nDhaka Building Neitu Palik Hnenah Mahten Pe Aw\nBangladesh Khawpi Dhaka Ah Building Cim, Mi Tamtak Thi\nMahasen Cyclone Bangladesh Ah Hrang\nBangladesh Buainak Ah Mi 20 Thi


Chin mi in Numi kan hmuhdan Thleng A Cu Zo | Falam Online Media\nKhuavel in numi le mipa kan hmu dan hi a dang awk nasa. Tampi lakah mallai ka rak tarlang ding.\n1) Ram uktu, kawhhran hruaitu, khuatlang hruaitu hrangah mipa cu fimthiamnak an nei lo khal len kan hril hai nan, numi cu ziangtluk ih zirsang an si khal len kan hnong hai.\n2) Mipa cu lenglam hna lawng ṭuan ding in kan hmu nan, numi cu a leng thawn, innsaang hna thawn ttuan ding in kan hmu hai.\n3) Mipa in a fala/nupi a thik/hat silen mi duhdawtthiam zet vek in kan hmu nan, numi in a tlangval/pasal a thik/hat silen thinlung ruahnak ṭha lo zet nei vek in kan hmu.\n4) Mipa cu zu an in silen a dan vek in kan hmu nan, numi cu zu an in silen mi hlothlau vek in kan hmu.\n5) Mipa in tuanten nupi a nei silen a pacang/puitling zet vek in kan hmu nan, numi cu tuanten pasal a nei silen leer tuk vek in kan hmu.\n6) Mipa cu lo theih lo ih tlawngkai ding vek in kan hmu nan, numi cu innsaang hnattuan bawm ding fang in kan hmu.\n7) Mipa cu nulepa ih an thihsan tikah ro tampi an co nan, numi cu ro co ding zianghmanh an nei ve lo.\n8)Mipa cu miphun dang, khua dang, ram dang mi nupi ah a ṭhit silen miphun karhzai ter tu in kan hmu nan, numi in cuvek a nei ve silen mi hlo, silolen miphun hlo ter tu vek in kan hmu.\n9) Mipa cu hruaitu (leader) ding in kan hmu ih, numi cu thluntu (follower) ding in kan hmu.\n10) Mipa cu ziangtluk thinnatnak le riahsiatnak a ton khal len ṭap lo ding in kan hmu nan, numi cu cuvek a ton silen ṭap rero ding in kan hmu.\nA ngaingai ahcun hihnak in a tam ding. Himi ka ngannak san cu numi le mipa kan hmuh hai dan kan thleng a cu tuk zo timi a thar in kan ruat tlang ka duh ruangah asi.\nNumi asi ruangah, mipa asi ruangah ti`n thuthluknak tuah lo in a fit mi cu a fit vek in hmunhma pek/kian hna thiam thlang uhsi! Kan ram le miphun tungding tu dingah mipa lawng kan ṭul lo ih numi khal kan ṭul asi. Kan zaten lungrualten kan ding tlang thiam lawnglawng ah kan ram a ṭhangso ding asi.\nFale ciocio bangrepten nulepa in kan zoh hai ding a thupi zet. Laimi cu fa upabik le nautabik hrangah, silolen fapa hrang lawngah ro ṭhensak kan hmang. A ngaingai ahcun nulepa an thih zik tiang an zun le ek a thianfai tu le a kilkhawi tu a tam sawn cu an fanu pawl an si. Kan mai hrin mi kan fale an si thluh timi hngilh lo ten numi le mipa an si nak ah hngat lo in kan rilrah an sinak sawn ah ṭhum aw in ro rel thlang uhsi.\nMipa si ruangah ṭap lo ding tivek zirh awk nak tla hi nauhak te lai ihsin kan thok mi asi. Tahṭhimnak ah, nauhak pa te a bah ih a ṭap tikah “na cak tuk, ṭap hlah! mipa cu ṭap dan silo” tin a ṭap mi kha ningzak ding in kan zirh. Minung hmuahhmuah kan na caan ah, kan bah caan ah, kan tuahmawh awk caan ah, kan riahsia caan ah, kan ninghang caan ah ṭap ding in Pathian ih sersiam mi kan si. Mitthli tlak cu kan taksa hrangah a ṭha sawn mi asi.\n← Rakhine in Yangon ih phurlut mi Pehtlaih thei lo minung 2000 luan\nRakhine ramkulh ah Covid 19 mina Phur lai Motor a Kang →\nHakha le Thantlang ah Palik le Ralkap nasaten an cangvai\nThantlang khua ih Quarantine Center an Siat Sak\nThantlang khuasung kah-do thu ah CDF in Official in thu an suah


Mino pahnih kai dingin Falam palik in thu an suah - Falam Online Media\nFalam lamzawh duhphorhnak le Dothleng cangvaihnak ih hotu lam pahnih a simi Salai Biak Lian Sang le Salai David New te pahnih cu an hmin le zuk tarlang in Falam palik in kai dingin thu an suah.\nFalam palik in pukmah 505 (a) thawn an khingmi Falam mino pahnih an um tiah March 12 ah thuthang a suak zo nan zopawl an si ticu tarlang a si lo ih, tuisun March 15 ah an hmin le zuk pawl tarlang in Falam palik in kai an tum thu tlangthannak an nei hi a si.\nKai ding an timi Falam Mino hruaitu pahnih hi ram le miphun hrang ah pumpeaw zettu an siih Salai Biak Lian Sang cu atufang ah Falam Mino Pawlkom hruaitu a si. Daivd New khal Falam khawpi ih CNLD Youth Party sungṭuan a si ih Falam palik in kai dingin an hmin le zuk an tarlang hnu March 15 zaanlam nazi 6 tiang cu kaihkhih an si hrih lo tiah thuthang kan dong.\nFalam mino pakhat cun “kan dung zarh lam ah Falam palik lam in hruaitu mino 2 kai dingin thu an than zo nan an hmin le zuk pawl cu March 15 lawngah an tarlang.”\n“An nih hi kan rinsan zetmi hruaitu pahnih an si ih pum an peaw nak ruangah tuvek dinhmun an thleng hi mipi lam khalin theitawk suah in kan ṭanpi a ṭul. Kaihkhih an silo nak dingah thei tawk suahin kan humhim a ṭul” a ti.\nFalam ih lamzawh duhphorhnak le Dothleng cangvaihnak ah hin pukmah 505 (a) thawn mi 3 kaihkhih an si zo ih court lam khalah voi 3 suahpi an si zo.\n← Hlaing Tharyar myone ah kahthatmi 21 an luan ih Ruak 4 a Hlo\nMipi kan dinhmun le Ralkap lam dinhmun – Saya James Thang →\nBible siar in Thangṭhat Hlasak Chin nauhak 4 cu Lawm` an hlawh zet\nThlanrawn Khua-Thar a kaang peh zom – Update\nOctober 14, 2021 October 14, 2021 Ni Hnem Sung 0


Ruattlak Zetmi NLD Cozah San | Falam Online Media\nRuattlak Zetmi NLD Cozah San\nHi ca cu hmuh daan phun zakip lak ihsin rammi pakhat dinhmun ih hmuhdaan a si. Hi thu tarlang mi pawl ngan a si tik ah milai ah famkim kan um lo ih Falam dinhmun in MP a zuamtu ding pawl hi bulpak zawng in an siat nak rel ding a mawi tawk ka thei ve ko ding na’n NLD sungtel pawl siseh, MP a zuamtu ding pawl siseh, bulpak zawng in ka hua hai lo ih bulpak zawng in a sawisel tla ka sawisel hai lo.\nThulu ih kan luh hlanah san thuanthu thlir ta lo ah cun dunghnu dunghmai thleidaan thiam a har ding ruangah mal lai in vun thlir ta uhsi. Kawlram san thuanthu ah Daan hrampi voi thum kan nei zo ih a netabik daanhrampi 2008 a suak hnu ah kan ram ah hril aw nak voi hnih a um zo. Tu hi a voithumnak vote thla ding kan si. A liam cia mi voihnih sung ah 2010 in 2015 tiang USDP cozah nih rampi in hruai ih 2015 in tu sun tu ni tiang NLD cozah in rampi in hruai.\nTu lai boruak titi lengvak ah ASSK ruangah rampi hrilawnak a um, thuthang zalen zet in kan ngan ngam (FB ihsin thok in), a mah ruangah Ralkap ih sukso in hrem mi kan luat…tvk…pawl le NLD party sungtel le ASSK lawng thawng kum reipi tlak vekvek thuhla theih ding a um hnuaihni.\nThuhla a dikfel mi thuanthu cu a dikfel mi vek in um seh. A hlan cozoah hi kan duh ah siseh, duh lo ah siseh, a hlan cozah san ih a cang mi thuanthu dik a si nak zawn a um mi pawl cu a si nak diktak vek in rel le ngan a si a tul (Ex. Falam Surbung vanzam tual rawn hi a liamcia mi cozah san ih thok a si ih tu dinglai cozah nih a run sun zom).\nA ngaingai te ti ah cun ASSK ruang ih rampi hrilawnak a um ti mi hi a si nak lai tla a um thei ko ding na’n a mah pakhat le NLD lawng ih ruangah rampi hrilawnak a um mi a si lo. Cu vek ṭhiamṭhiam in Thuthang lam duh tawk ih cangan ngam san tla USDP cozah san ah kan rak ngan ngam zo (NLD cozah san riangri sawn ah kaih le khih a tam sawn). Kan Lairam ih hmun tamsawn ah ralkap vuakvelh hrem in kan luat nak cu dinglai cozah san lawng ih luat si lo in a liamcia mi cozah san ah kan rak luat zo.\nHi thu zawn ah USDP cozah san ah siseh, NLD cozah san ah siseh, rampi huap ih kan thlir a si ahcun kan unau Tlangpar mi hmun dang ah ralkap vuakvelh le hrem tuar mi tu sun tu ni tiang tampi an um ti tla hi kan thei cih a tha. Kum 1988\nrampi buai nak le 1990 kum hrilawnak a um hnu, ralkap nih thuneihnak a lak sal hnu ah NLD sungtel le ASSK lawng ramkhel thawngtla an si lo ih NLD sungtel a si lo mi Tlangparmi Party hruaitu thatha (Kan Chin mi tel in) tla a mah le a san ah bangbaran te’n thawng an rak tla ve ko.\nA si len, a tlun ih tarlang a si zo vek in NLD le kan pi ASSK ruangih rampi hrilawnak a um ti mi thu ah mal te’n kan zoh tlang hnik pei uh.\nRampi zalen nak kan ngah ihsin Chin ramkulh ah cun Chin Special Act (Dimocracy) thawn uk awk a rak si ih Tlangparmi hotu pawl Taunggyi khua ih civuipi an neih hnu ah ralkap nih thuneihnak a lak. 1962 ihsin kum (48) sung ralkap nih in uk.\n1988 kum hlan ah tla kawlrampi buainak tampi a um ko . Asinan, kum 1988 in thlir thok a si ahcun (1988 hlan thu kan thlir vivo a si len kan pa le pawl ih ṭongthimnak an neih mi bang in “Lungawi aipuang te ih na um lai caan ah thinheng na duh a si len Kawlram ramkhel san thuanthu thu ruat aw” ti a si). Kum 1988 rampi buainak a um hnu ah 1990 kum ah rampi hrilawnak a rak um ih Tlangpar ram san lo pohpoh ah a tlangpi thu in NLD in neh nak a rak co thluh. (Falam dinhmun in 1990 kum ah khalai san ih Chin League ti ih theihlar mi CNLD Party ihsin Nisuahnak lam bial ah Pu C.K. Tai Kwel le Nitlaknak lam bial ah Pu Dr. Za Hlei Thang hril tlin an rak si. An pahnih te’n mual in liam san zo).\n1990 kum rampi hrilaw nak a um hnu, ralkap cozah nih theih an cak bik mi cu an sualnak pawl ngaithiam sak an si ding maw, hrem an si ding ti kha a rak si. Rampi huap ih nehnak rak co tambik NLD ih suanvor kan pi ASSK thu an sut tikah mipi duhdaan in si seh a rak ti ih ruangah mah le mah thihnak lamziin hawl ai cun ti’n thuneih nak cu ralkap nih a rak lak sal.\nKum 2008 daanhrampi tuah a si thluh hnu in rampi hrilawnak in tuahpi tu hi a ngaingai te ti ahcun ralkap lala an si. Ziangruangah ralkap cozah an si kan ti thei nak cu 2008 daanhrampi hi 1993 kum Nyuang-hna-pin khua (Rangon) ah an rak ngan in an rak tuah thok (Hriamhrei kai Phung Cia Sin te pawl tla a thok ahcun an rak sawm). Kum (15) sung duhsah zet ih an ngan/tuah mi 2008 daanhrampi tangah hrilawnak tuah a si ih zovek ramkhel party kai khal sehla a duh ee maw, duh lo ee maw ralkap thawn hnatuan tlang (Kom aw/Kop aw) tengteng ṭul hrimhrim ding ih Daan cabupi tuah mi a si.\nRalkap zaṭek 25 a um sung cu himi Party lawng kan vote a ṭul ti’n ti a si ko na’n a cuih ralkap zaṭek 25 hlon ding ah tla an mah ralkap lala ih lungkim pi nak lo in thil zianghman tuah theih a si cuang lo. Kum 2008 daan hrampi rem ding ah USDP lawng tla a ngah lo, NLD lawng tla a ngah lo, Tlangpar party lawng tla a ngah cuang lo. Kawlram ih ramkhel party um mi hmuahmuah tangtlang thluh le lawng ah a ngah ding mi a si thu cu a liamcia mi cozah san hnih kan zoh tik ah a fiang zet mi a si.\nCu cing hman in a tuah tu ralkap lungkimpinak a um a ṭul nak zawnte tampi a um lai ih a then bung pawl cu ram mipi zate ih lungkimpi nak lak ṭul mi a um lai hrih. A tu dinglai cozah a tlin lo le ralkap nih thu neih nak lak sal a phang tu tla kan um men thei, ralkap nih thu neih nak a lak duh ngaingai sal a si ahcun 2015 lai ah NLD kutsung ah thuneihnak a pek lok lo ding. Kan sim zo vek in 2008 daanhram pi hi ralkap cozah nih duhsah zet ih an rak tuah mi a si ruangah le an tuahmi tang in rampi hrilawnak a um mi a si ruangah Tlangpar mi hriamhrei kai thu thawn a pehpar aw lo mi thu pohpoh ahcun thu neih nak an lak sal lo ding ti a fiang.\nKum 2015 in 2020 kum tiang “Ruattlak Zetmi NLD Cozah San” ti thu thlir ding a si tik ah rampi huap dinhmun in kum 2010 in kum 2015 tiang rampi cozah rak kai ve zo tu USDP cozah thawn khaikhin tlangpi a si ding. Hi zawn ah USDP san ah teh zianghman ṭongnak a um cuang ual lo ti tu tla kan um men thei. USDP cozah cu rampi cozah dinhmun a si hlan ih sin NLD vek in mipi hnen ah thu tiamkamnak pek in le ruahsannak pek ih cozah kai a si lo ruangah a hlan cozah san ih a rak tuah tha mi pawl (Phone Sim card man awl te’n kan lei thei mi tel in) hman lungawi a um tuk zo.\nDemocracy lamziin ih feh a ti aw tu NLD cozah (kum 2015- tu sun ni tiang) san ah ṭhansonak tampi a tuah ko na’n a cuih thansonak a tuah mi pawl hi cozah a si hlan ih a thu tiam mi sungta pawl an tel lo (A tlangpi thu in). A tuah thei mi lak ih uar um bik um sun cu Htuai Uk cu a hlan ah Pyi-htay-yi Vuankyi (ralkap) tang ih a rak um mi a si na’n a tu ah mipi hriltlin mi a cozah tang ah a ret thei (Htuai Uk zung cozah hnatuan pawl tlun ih thu a neih thei ngaingai le ngaingai lo cu thuhran).\nKum (5) lawng cu a mal tuk a ti tu tampi an um ko ding. 2008 daanhrampi tang ah hrilawnak tuah a si ih Kum 2008 daanhrampi leng in ke kar a theih lo ding ti thei cia ih ramkhel tuah cio a si zo ko. Term khat cu kum (5) sung lawng a si ti tla theih cia a si ko.\nA tanglam ah thuhla (9) te’n kan thlir tlang hnik pei (Thuhla pakua lawng si lo in tampi a um lai na’n kan ca a sau tuk ding ruang ah a si). Hi a tanglam thu ih ngan mi pawl hi thungai thlak in a ruat teh kan ruat dah ve maw?\n1. March 26, 2012 ni NLD Central ih thupuang a rak suah dah mi ah “rampi President le Vice President pawl cu ramkhel party pakhatkhat ih sungtel a si ahcun President le Vice President an tuan ni thok in cuih an hna kaih mi an tuan sung cu cuih an tel nak ramkhel party ah Party cangvainak lam tel a ngah lo” ti mi daanhrampi S.64 ta vek in NLD nih USDP a rak do dah (A hlan cozah USDP Party Hotu U Thein Sein cu rampi President a si ve te’n USDP Hotu si nak in a cawl). Asinan, a mah cozah a kai taktak tik ah cun rampi President a si mi U Win Myint cu March 26, 2018 kum ih NLD Central thusuah vek in NLD Central Hotu Sang – 1 ah an ret. Rampi President a si mi U Win Myint nih October 23, 2020 ih a Facebook cahmai ah NLD hrang lemsawnnak tuahmi a ngan. A tlun ih tarlang mi thuhla pawl hi a mah cozah a rak si hlan ah dinglai cozah USDP kha rak do ciamco lo sehla cu, tu ih a um tu daan hi a lang thamlo tla a si mahna.\n2. Rampi cozah dinthei a si hlan February 27, 2014 ni ah NLD Central nih Ramkhel thawngtla pawl cazin tuahkhawm nak ding hrang ca a rak suah dah. Cuih ca a rak suah dah na’n tu amah cozah a si ngaingai tik ah a mah a dodal tu ramkhel thawngtla pawl a suah lo. Rampi titsaphauh ih khing a tuar mi Wa Lung le Kyaw Soe Oo pawl hman an suah ah cu rampi titsaphauh ih khing tuar a si lo mi NLD dodal ruang ih thawngthlak a si mi Nga Min Shwe tal cu suah ding a awm zet na’n. A liamcia mi cozah san ah cozah an kai ve te’n an mah a dodal bik tu ramkhel thawngtla pawl an suah zalen (NLD ih suanvawr ASSK le U Win Tin te pawl tel in).\n3. Tlangpar mi pawl hi kan pi nih in duhdawt tuk ngaingai sehla tlangpar mi pawl duh mi (Dinglai cozah a tantu Chin mi Upa hrekkhat ca an ngan tik ah an tanmi pawl ih fehpi mi zoh lo in Federal Democraacy ti ih ngan sual an um theu) Federal Democracy in in fehpi ding. A si nan, tu cu NLD nih Democracy Federal ti mi tongfang sawn an hmang. Kawlram ah mipum zawng in Kawl mi hi an tambik ruang ah Federal Democracy si lo in Democracy Federal a si ah cun Democracy ih telh tengteng tul mi, mi tamsawn duh nak in feh a si ding ih NLD nih tu neta cozah a kai ih Federal in pek tum a si hman ah mipum tamsawn Kawl miphun ih duh mi le duh daan Federal a si ding dawh a si. A ngaingai te ti ah cun Kawlram ih mipum tam bik a si mi miphun nih Federal an tul lo lawlaw.\n4. A liamcia mi cozah san (USDP) ah rampi in hruaitu tlunlam bawi upa pawl cu Naypyidaw ah innhmun tum pipi a lakh in an zem aw mi thu ah a rak sawisel tu bik a si na’n tu a mah (NLD) cozah a kai ve tik ah a rak sawisel ringring mi cozah pawl vek thiamthiam in a term a cem zawng ah a tuah thluh sal ve.\n5. Dinglai cozah hi Tlangpar mi pawl ih duh mi Federal duh ngaingai tu siseh la 2015 rampi hrilawnak tuah lai ih mah le ramkulh ah NLD hnak ih a cak sawntu tlangpar party sung in Shan ram ih SNLD le Rakhine ram ih ANP te pawl hi an mah le ramkulh cio ah Federal ih a ken tel mi CM pek ding a si na’n, Shan ram le Rakhine ram ah tlangpar party hnak ih choih sawn a mah NLD sung lala mi CM a pek. (Hi mi tlangpar party sungta hrekkhat hi 1990 kum ihsin kum 2015 rampi hrilawnak a um tiang NLD thawn kutkai aw cia an rak si dah na’n….)\n6. April 21, 2020 ni ah Rampi thuron pek nak zung hmin in ASSK hmin le a hminkhen mi thawn ralkap pawl sunloih nak a pek. (Himi zawn ah ULA/AA a do tu pawl ti’n a pek mi a si na’n, a ngaingai te ti ah cun tu lai san ah kawlram ralkap cu ramdang ih ral va do an si lo ih a cuih sunloih nak a pek mi pawl cu ramsung ral a do tu kawlram ralkap thiamthiam an si).\n7. Ralkap thawn kop aw mi Party si cu duh lo cio vek ih um a si na’n a tu NLD cozah san ah a mah a lung suak liolio in a thupi zet mi hmun pawl le Vuankyi zung, Vuankyi hmun a pek mi pawl sung ah U Aung Ko, U Zaw Htay, U T. Khun Myat, U Thein Shwe, U Kyaw Tint Shwe, U Min Thu, U Taung Htun te pawl hi ralkap mi le sa hlir an si ti tla kan theih a thupi (Kawlram sung ah mipi hril tlin mi Cozah thu neih nak tang si lo in ralkap nih direct ih hna a kaih mi Vuankyi zung a um hrimhrim mi pawl san lo). Kan Chin mi lak hman ah U Henry Van Thio le U Soe Htet ti ih kawh mi Salai Me Luh te pawl tla hi ralkap mihlun an si.\n8. October 17, 2020 ni ah UDP (Hninsi Party ti ih theih larmi) party cu Party si nak ih sin NLD cozah san UEC in a hlon. Hi thu ah Party hotu thu le hla cu va ret that hrih in, a hlon ta cengmang ding a si len hrilawnak hrang lemsawn nak tuah a theih zo ti ih a puang hlan le UDP (Tu kum hril aw nak ah Kawlram ih MP a zuam tu ding mipum tam bik pahnih nak an si) aiawh ih a zuamtu ding pawl zawnzai rethei ih an sukso hlan ah hlon lawlaw theih mi a si. 2020 rampi hrilaw nak ah Vote thlaknak ih cahnah ah UDP hmin telh thotho a si ding thu le cuih hmin zawn ah vote nan pek a si len nan vote cu pomsak nan si lo ding tiah UEC nih thu a suah (Thuhla theih har nak hmun ih a um tu pawl hrang ah cun a awl lo nasa ding a si).\n9. October 16, 2020 ni ah UEC nih rampi hril aw nak tuah thei lo nak ding hmun pawl a phuang. 2020 kum rampi hrilaw nak tuah thei lo nak ding hmun pawl hi tlangpar mi pawl um nak State hmun lawnglawng an si ih Division sung ih tel um sun Pegu Division hmun tla Karen pawl um nak hmun a si. Cuih a thupuang mi sung in 2020 Kawlram sung ih hril aw nak tuah thei lo nak ding hmun pawl cu Rakhine ramkulh ah peng then (9), Shan ramkulh ah peng then (6), Pegu ramkulh ah peng then (2) le Kachin, Karen, Mon, Shan ramkulh pawl sung ih sin khuapi sung ih um Veng (23) le khuate Uksuh (560) luan pawl ah an si. Rampi (Kawlram) ih hril aw nak hmun tuah thei lo thu thawn peh par aw in tlangpar hriamhreikai le kawlram ralkap do aw nak ruang ah a si tlangpi ih NLD cozah san ah kawl ram sung ah remdaih nak a thangso maw, a tum suk ti cu a tanglam thuhla khaikhin nak kan zoh a si len a fiang zet ko ding. Cozah a si hlan March 26, 2012 lai ah NLD Central cun hril aw nak tuah thei lo nak ding hmun pawl hrang ah thupuang a rak suah dah mi cu hngilh in a um zo.\n(a) USDP cozah san lai ih 2015 kum rampi hril aw nak tuah thei lo nak hmun pawl cu peng then (7) le khuate Uksuh (397) a rak si. Tu NLD cozah san ah a let in a kai ti kan hmu thei.\n(b) 2020 kum rampi hril aw nak tuah thei lo nak ding hmun pawl sung in khuaruah har za a si mi cu hriamhrei kai le ralkap karlak (2020 sung ah) do aw nak a um lo nak hmun Shan ramkulh ih Maingkaing khua (2015 ah SNLD an cak. NLD in 9.42% lawng vote a ngah) le Rakhine ramkulh ih Pauhtaw khua (2015 ah ANP an cak. NLD in 2.44 % lawng vote a ngah) pawl ah hril aw nak tuah thei lo ding ti a si ih do aw nak nasa zet ih a um nak Chin ramkulh ih Paletwah (2015 ah NLD an cak. 2020 sungah voi 90 leng do aw nak a um) le Rakhine ramkulh Am khua (2020 sung ah doaw nak voi 23 leng a um) ah hril aw nak tuah thei ding a si mi hi a si. “Buainak a um lo nak Maingkaing khua ah hril aw nak tuah a si lo ding ah cun Covid a karh zet nak Rangon ramkulh ih peng then (44) ah hrilawnak tuah ding a awm ang lo” ti ah Shan Party pi a si mi SNLD ih an Hotu pakhat Sai Kyaw Nyunt nih a sim.\n(c) Election Commission Chairman hi rampi President nih hril in hna tuan pek mi a si ih tu fang kan rampi President cu NLD cozah a si.\n(d) A tlun ih thu um daan pawl hi thuhla pahnih lawng a um. A pakhat nak ah, UEC nih hril aw thei nak ding hmun le thei lo nak ding hmun pawl a suah mi thu ah No. c nak ih ngan a si zo vek in NLD cozah ih ti mi a si ah cun a mah a cak nak ding hmun pawl cu (Paletwah ah hrilaw nak tuah ngam lo ding in ruahnak pek a si na’n cozah nih tuah thotho a duh ti’n October 24, 2020 ah humhimnak tuanvo la tu ralkap lam thuphuang tu Buchuk Zaw Min Htun nih a sim) ziang vek harsat nak a um hman ah hril aw nak tuah a tum thotho ih a mah a cak lo nak ding hmun pawl ah cu buaibai nak a um lo mi khua a si hman ah hril aw nak tuah thei lo nak ding hmun ti ah thu a suah ti nak a si. A pahnih nak ah, UEC ih thupuang suah mi ah buainak a um lo cing in hril aw thei lo nak ding hmun ih telh a si mi khua pawl thu ah ralkap a hrolh aw a rak si pang len tu neta a ra lai dingmi rampi Hluattaw sung ah NLD hnak in tlangpar party pawl ralkap nih a huphurh deuh ti nak a si. April 1, 2019 ni ah NLD ih Hotu-sang a si mi Dr. Zaw Myint Maung nih “hriltlin nan si nak hi nan mah ih mak tuk nak ruangah si lo in ASSK le NLD mithmai ruang ah a si ti hngilh hlah uh” tin a sim dah. (Laitlang ih MP a tamsawn tla an si ve men ding). “Rampi tlun ih bumhmang, mi hrokhrawl le mi tih-hrut pawl nih cu mah le mah rinsan aw nak nei lo in mi ih an tihzah upat mi pa/nu hmin hmang in an rat a si len zo hman tha rak pek hlah uh” ti ah ASSK ih pa Buchuk AS cun Naythurein tonkhawmpi ah a rak sim dah.\nKawlram ih NGO tum lam ih tel ban Euro Burma a nei tu, Canada rammi si nak nei Harn Yawng Hwe (Kawl rampi President hmaisabik Sat Shwe Thike ih fapa) hi tlangpar mi pawlkom pawl bawm zet tu a si tlun ah a liam cia mi cozah san ih NCA hmin khen thei nak ding hrang mi thupi a si na’n NLD cozah a kai ve te’n Kawlram lut thei nak Visa a pek duh nawn lo mi thu, Naw Ohn Hla hi ramkhel lam ah 1988 rambuai nak ih rak tel thok tu, NLD din thok ih si’n tel tu, 2000 kum ASSK Mandalay a feh ding tum thu ruang ih Insein thawnginn ih khum a tuartu le mi rinum a si na’n thu hla mak lo tuk men ruangih Party suah a tuartu, Centralization hmang tuk ruang ih party ih sin suah a tuar mi pawl thu kan thlir tik ah ralkap cozah hnak in an luar sawn a si lo maw ti ih ruat ding tlak thil tampi a um. 1988 kum ih rampi buai t’um ih tlawngta hotu theih lar mi Ko Ko Kyi te pawl nih 2020 ah NLD t’an le dipi nawn lo in People Party din in a hran te’n an zuam ve ding mi pawl zoh tik ah thu ruat a ti tam duh zet. (NLD party ih si’n suak ih party dang dinh hi 2010 ih sin 2020 tiang, kum hra sung ah party pahnih thum lai an si zo).\nA si len, NLD cozah san Chin ram sung ah teh? A tawi famkim bik in tarlang kan zuam hnik pei;\n1. NLD cozah san ah Chinram sung ih a thangso bik mi cu Saktuahnak (Lamzin, inn) lam hi a si. (Upa lam le tuanvo nei tu an zal sung ih an san tam le tam lo, an san le san lo thu ah cun Pathian le an mah lala nih an thei bik ding).\n2. NLD cozah san ah Aung Shwe Taa Khua (Mindat peng) cu Magwe ramkulh, Kaankaw pengpi, Htilin peng ah a va thleng. Hi mi zawn te ah khuaruah harza a si mi cu peng dang ih thleng ding in ca a suahtu hi Chinram UEC Mangki zung ih sin April 29, 2020 ah ca an suah. Pamunchawng (Falam Peng) ram tla mal lai Sagain Division ah a va lut lawk nan CPP Party MP hlun a si mi pakhat tawlrel nak in a mah le a kel te ah a cang sal. Kalay Zirsang tlawng (Sagain) area hrang ding ah Tedim peng sung ta Acre 300 luan lak ding in ram tah zo a si na’n Covid ruang ah tu tiang cu a cang suak hrih lo. Hi pawl hi kan thlir sal tik ah tu ih Chinram cozah (NLD) hi Chin mi an si ve lo maw ti pang nak a si.\n3. October 4, 2020 ni ah Malaysia ih in tan san tu Mai Sui Hlei Tial cu Covid puhmawh in Thantlang khua leng ah phum a si ih Khuatlang le hmuntin ramtin tawlrel buaipi nak ruangah Thantlang thlanmual ah thawn sal a si. Thlanmual lam ih an thawn sal tum ah sun ah tla a ruak phorh a theih ko ding na’n JCB nih thuk zet in a lai mi leilung cu zaantim ruahsur lak ah a ruak phorh in an thawn. October 9, 2020 ni Chinram cozah ih thupuang a suahmi ah Mai Sui Hlei Tial ruak cu khuatlang Pastor pawl, a sungkhat pawl ron ta in le a sungkhat pawl ih rem ti pi nak in Thantlang khua ih sin peng hnih a hlat nak hmun ah phum a si ti a tel. Zovek nu le pa le sungkhat nih si paisa tampi cem in tu lai boruak ah Malaysia khua cancan ih sin khualeng ih phum ding men ah miruak rak tlun ding.\n4. A liam cia mi Chin ram cozah san hman ih a um lo mi, tu dinglai cozah san ah ralram ih ra tlungtu ralkap pawl mipi hmuak ter nak cu October 31, 2016 kum Falam Khuapi ah a um. Tu dinglai cozah nih Chin ram sung ih cozah zung bawi pawl a thuhnuai ih a ret thei le thei lo cu hmundang ih in thawn san zo tu Falam Zipeng zung ih an pu bik, a duh tawk ih a talpawlawk le a um ngam daan in a fiang zet ko.\n5. January 29 – 30, 2020 ni, Thlanglam laitlang Mindat khua ah CBC (ZBC) hoha nak in a voihnihnak Zatlang hotu le pawlkom hotu pawl thawn “Chin mi pawl hi hnak ih lungrualnak hrang” ti mi thulu in tonkhawm aw nak tuah ding mi cu mikhual pawl an thlenh kim thluh hnu ah kham an si sal ih hi thu ah CBC (ZBC) cun thupuang suah nak an rak nei dah.\nWorld Bank bawm nak thawn Kalay-Falam-Hakha lam zin remnak hnatuan a um ding mi thu ah zinrem ruang ih siatsuah a tuar mi pawl zaangna domnak cu cozah (A bik in Chinram Cozah) nih pek ding mi tlun ah le pek a si zo mi thu ah zaangnadomnak sumpai an don mi tlun ah siseh, a dong lo tu mipi lungawi lo an tam.\n6. Kawlram ah Ramkulh (14) kan um ih tu ding lai cozah san rori ah The Asia Foundation Myanmar ih hliakhlaihlainak a tuah mi vek a si le kawlram ramkulh (14) sung ah Chin ramkulh cu Post-Entry Regulation ah besia bik ramkulh, Informal Payment (Nawh-thuh pek awk) lam ah besia bik ramkulh, Infrastruture (Saktuah nak lam a si mi inn, lamzin) lam tuanmi mal bik ramkulh panga nak, Transparency ah besia bik ramkulh pahnih nak, Favoritisim in Policy (Co-uu pek bul nei lam simduhmi) lam ah besia bik ramkulh le Law and Order lam ah besia bik ramkulh kan si. Tu dinglai cozah san (NLD san ciocio) ah ramkulh dang thawn Chin ramkulh hi kan khaikhin a si len Chin ramkulh cozah ih a si ning fiang zet in a lang.\nA tlun ih tarlang mi pawl hi “thu ngai thlak ih kan ruat a si len” tu dinglai cozah (NLD) hi a liamcia mi cozah le ralkap a si thotho ti ih kan ti mi USDP hnak hman in a luar sawn a si lo maw ti ih ruat zik nak lai a tampi. Tu dinglai cozah sawn hi ralkap thawn an kop aw a si lo maw ti ding khop in “Kawlram ramkhel thu ih si’n ralkap hlon ding ti ih an ti mi cu cohlang a theih lo tlun ah an mah pawl (ralkap) kha hlon hrimhrim ding an si lo” ti ah NLD Nubu Committee hotu Dr. May Win\nMyint nih A hmaisabik nak rampi huap NLD nubu lam Committee tonkhawm awk t’um July 2, 2018 ni ah a sim dah. Tu dinglai cozah in tlangpar mi pawl hrang ah ka lo ruat sak ding in ti hman ah mah le ramkulh cio, mah te CM si ding mi hman a caan a si hrih lo mi ti tu, Tlangpar mi um nak Lilawn pakhat hmin cu Buchuk Aung San lilawn ti’n hmin pek ding thu ah a hmun um tu pawl lungkim lo cing in Hluattaw tiang thlenh ih Party MP thazaang hmang ih hmin bun thotho tu, Rakhine MP pawl nih an mah le ramkulh hrang ih an thlaphan mi Hluattaw ih an thehlut mi hman Party pakhat thu neih nak men bang ih thlak sak tu, Kaya ram khuapi Luaikaw khua ah Kaya ramkulh tlangpar mi pawl duh lo na cing in Buchuk zuk lem ret thotho tu (Hi tum ah Kaya ram mino hruaitu pawl cu thawngthlak an si, thawngthlak a tuar tu mino hotu pawl hi 2015 rampi hril aw nak tuah lai ih NLD thih ngam ih dinpi tu pawl an si) le Communist ram a si mi Tuluk ram Shweli le Cekhawng khua ah NLD dinpi lamzawh nak tuah ruang ih kaih a tuar mi NLD dinpitu mibur pawl hmuah a zaan zaan ih thlah ding in tawl rel vurvo sak an si na’n tlangpar mi um nak hmun tamsawn ih do aw nak ruangih raltlan dinhmun ih a um tu mipi pawl hmuah ngaihsak duh lo cozah hi Democracy duh zet tu le tlangpar mi pawl in ruat, ngaihven zet tu Party a si ti ah kan ti thei ding maw? Kan zumngam nawn ding maw?\nSirhsan lak nak hmun pawl;\nNLD Facebook Cahmai, Chair NLD Facebook Cahmai, SNLD Facebook cahmai, Rampi cozah thupuang suahnak zung, Rampi hrilawnak lam Commission zung, 2008 daanhrampi cabu ra cang suak daan thu (Dr. NLS), RFA Burmese, BBC, The Asia Foundation Myanmar, Chin World Media, Zalen Media, 7day Daily, Khit Thit Media.\nFarthawk Veng, Falam\nOctober 26, 2020 (Nikhat Ni)\n← Surbung Airport cang suak thei ding ih ṭan rak la ve tu MP U Zung Hlei Thang ih awkam\nFalam ih Covid 19 mina netabik in Damcakten Siizung suahsan →\nFalam thuthawn pehparmi Facts Check mi ah Falam Mipi lungawi tawklo\nMarch 1, 2021 Ni Hnem Sung 0


Internet An Phitnak Khua Mipi Pawl Cu Khualeng Ah Suak In Internet An Hawl Ṭheu, Thingkung Parah A Cak Cuang – Meifar\nRalkap in Myanmar ramsung, khua ṭhenkhat cu internet le phone line pawl an phitsak thluh. Ramsung ih thuthang cu leitlun mipi in rak hmu ve lo hai seh an ti ruangah a si, cun mipi ralkap pawl khal pehtlaih aw thei hlah seh an ti ruangah internet line pawl an phit thluh.\nCumi phen ah nunrawng zetin an cangvai ih mi an that, nunau pawl an pawngsual ṭheu. Sagaing, Kawlin khuasung khal ralkap pawlin internet le phone line pawl an phitsak thluh ruangah khuasung mipi pawl cu internet le phone line hawl in khualeng ah an va suak ṭheu.\nTualsung mi pakhat in “Khua sung ah line zianghman aum lo, phone kan biak duh asilen khualeng ah kan va feh ṭheu. Internet khal khualeng hmun ṭhenkhat lawngah a ngah. Thingkung parah a ṭha cuang, thingkung parih internet hmang cu H+ ihsin 4G hmang vek a si. A caan ahcun khuitawk hmun khalah line aum lo” tin media hnenah a sim thei.\nInternet le phone line an phitnak phen ah ralkap pawl hi nunrawng zetin an cangvai pang ding ti an phang zet. “A hlan khalah VPN lawng kan rak hmang ih a fuh thiṭha thei lo. Tu’ahcun line zaten an phit thluh ih a sia deuhdeuh, khuathim lakah ralkap pawl hi nunrawng zetin an cangvai pang ti kan phang” tin a sim tel.\nRalkap in September 26 zinglam nazi 6:00 ihsin Sagaing, Pinlebu ramsung, Kawlin ramsung le Wontho ramsung ih internet le phone line pawl an phit thok ih tutiang an phit lai.


CHIN le MIZO: Kaupi, Saupi khuaruat thiam uhsi – Pu No Than Kap - Falam Online Media\nKawlram ah rem daihnak um thei dingih ka rak ṭuanpi Pu Zoramthanga, Mizoram CM thawn Kale-Kabaw le Laitlang fangkual in kan tlawn tlang laiah, Falam le Lairawn mipi tampi in “Burma mi tiin in rak dawitlantu le in nautattu MNF hotu rak hmuak le rak mikhual ṭhat a ṭul lo” tin an au celcel.\n“Cuti ding a si lo e, kannih hi thenaw le huaaw kumkhua thei ding kan silo, kan tul veve can ah bawmaw rero zo, bawmaw rero lai ding kan si, thisen zawmpi kan si..” tin sim fiang rero khalle “Mizo loin kan nung thei zo, annih in hmuhsuamtu kan ṭulnak a um lo” ti cu mi tampi sanletnak a si men.\nTu ah, kan ruah ban loin ram a buai lala tikah, mi tampi himnak hawlin Mizoram kan pan. Duat zetin an neih thinnung suah in Mizo unau in in rak mikhual.Central thusuak kalh tiangin in humhim.\n~Hivek hnu tal ah, kan mit a van phah deuh mahna!\nCovid-19 suah pek March 2020 laiih Delhi ih harnak tong Chinmi hnenih Kawl paisa Ting 100 lai bawmtu khal tui CM Pu Zoramthanga thotho.\nCuruangah, a hleicein minopawl in khua kau deuh kan hmuh thiam vivo theinak dingah THUANTHU malten (ngan zo a sinan) zohsal sehla:\nChin le Mizo timi hi hmin dang dang a sinan, thisen zawmaw, ramdang dang ih um miphun pakhat kan si ti cu el theih a si lo ding. Kan bangawknak le danglamnak hi rel veve zik sehla, bangawknak 90% a si lai ah danglamnak hi rel ding a malte ding, 10% fang a si ding.\nPupa san ah, tui ni ih Chin state le Mizoram karlak ah ramri (India le Myanmar) a rak um dah lo. Mirang san a hung thlen tikah, uk rem seh tiin Yangon, Assam le Chittagong ihsin Mirang bawi pathum in in uk. Hmanseh, uktu cu Mirang Cozah pakhat a si.\nLeitlun ralpi (II) hnuah, India le Myanmar in zalennak an ngah veve ih, Chin cu Myanmar ah Mizoram cu India ah an um.\nHimi hnu Kawlram in democracy dan in 1950-1962 tiang kan ukawk lai ah, kan ram dinhmun a ṭhat sawn ruangah kum 10 sung ah Mizoram ihsin Chinram ah mipum thawng hleinga (15,000) luan an rung vai man, ti a si. Hilai ah Chinram cu “Chin Special Division” in kan um ih, Mizoram cu Assam state hnuai ah Pengpi (District) pakhat fangin an rak um.\n1954 Falam ih Electric a van thawk lai ah, Aizawl cu Electric a um lo a thim memmem lai\nKawlram democracy si lai ah, Mizo unaupawl hi Chinpawl in thei tawk in kan rak hum kan rak bawm. Thimnakah, Mizoram ihsin Kawl Ralkap ih lut Lt.Colonel bawi thleng thei cin cu, Chinram ih piang an si a ṭul ih, an piang taktak a si tin thuphan phuah tiang in kan rak dinpi.\n1966 hnulam ah, MNF in Mizoram zalennak sual in ralpi an thawh veten, nasaten harsatnak an tuar bet. Ei in le nuntu khawsak dan ah an harsa vivo. Chinram lam ih rung vai le umhmun khuar khal an um peh vivo. Hi sung hmuah unau kan sinak cu a phunphun in bawm in kan langter.\nMizoram ihsin Falam sizung ih dam lo rung um lai rori rak hek in mitthli thawn Mizoram ih tlunter mi khal kan nei.\n1973-78 lai ah Mizoram ihsin rung vai pawl cu rak hek in, Kalemyo le Tamu thawnginn ah, cuisin India Nawkong thawnginn ah – hmun hnih hmun thum ah thawngtlak tuar in mitthli thawn Mizoram ih tlunter sal mi khal kan nei.\nCan a herliam:\n1975 hnulam ih Mizoram in District ihsin Union Territory dinhmun ah an kaisan veten, central Delhi lam ihsin, sumsaw nasaten a lut thawk. Khatlam ah Chinram cu ralkap uknak hnuai ah kan farah deuhdeuh. Cutin, “tuha le tlangrai a let aw” ih a linglet in Mizoram ah hramhring zuan in kan vung lut cupco ve.\n1976 hrawngah Mizoram ih lut hi siar tham mi malte kan rak si nan, 1986 hnu Mizoram in State a ngah hnu kum 10 lai a hung rei cun thawngza tel in kan pung. Chinram ih khawte lam tiang in Inn khat mi pakhat tal Mizoram thleng lo an um lo ti a si. *A hrek hnenum ah, a hrek lei lai le thing at ah, a hrek tlawng saya, a hrek sumdawng, a hrek college kai ding ah.\nHi sung hmuah Mizo unaupawl khalin in rak mikhual ve. Mai khua le ram vekin duhduh in kan vung tlangleng thei ve. India ram college kai ih paisa bawmnak ngah thei ding le Indian passport tiang nei thei dingin Mizo rammi sinak in lakpi ih in bawmmi khal bo lo.\nCutin an ram ih lut le suak kan tam vivo tikah, mi hnawksak um ṭha duh lo le rit theih thil phun phun tiang tawlh luttu khal kan um cih ve. Culai ah iksik ding tlak ih sumsaw la lut thei le cathiam sang khal kan um ve vivo.\nHimipawl ih rahsuah cu “Inntek Mizo unau pawl ih mikem, iksik, huat le dodalnak” a si. A netnak ih a hngawr soh mi cu “Burma mi hnawh chhuah” ti a si.\nNgate ṭawihthu pakhat ruangah kho sung ngate an thut thluh bangin, kanmah Chinmi lala khal ih kan huat le kan rem lo dingmi misual hnihkhat ruangah, kan zaten dawitlan kan tuar phah can khal a um.\nTheih ṭha zet cu:\nRampi pahnih ih neih mi “Danpi le Dante” vek a sile, ramri kaan in Mizoram ih kan lut le kan suak hi India Cozah hnenin siannak Visa neih hmaisak a ṭul. Mizo khalin Myanmar Cozah hnen in siannak an ngah ve a ṭul. Cumi tel lo cun, Tiova kan kaan veten India in in kaih thei bang in Kawlram khalin in kai thei ve.\nHmanseh ramri kan kaan veten kham le kaih tuar kan um hrih lo ti theih a si. Hihi cahnah par ih ramri rinmi in unau thisen zawmpi kan sinak a khampit thei lo ti langtertu pakhat a si.\nA selam veve zoh cun, Mizoram ihsin ra an si ruangih hek tuar le tlungsal an um. Chinram ihsin vung lut kan si ruang ih hek tuar le tlunter sal mi khal kan um ve.\nA ṭhalam veve zoh cun harsat le retheih kan tawn tikah, unau sung khat pan in kan panaw veve, kan mikhualaw veve, kan bawmaw veve.\n1. Thinnatnak le tuah siatawknak hnakin, caan tam sawn le mi tam sawn hnenih kan langter veve mi duhdawtnak hi sang sawn ah khaisang thiamin, dunglam thu cu hmailam hrangih in zirh fimtu fang ah hmang thiam in, Mizo le Chin unau kan sinak hi cawisang in dinpi sinsin a thupi.\n2. Mizoram le Chinram minung (thisen zawmaw unau) zate komkhawm hman hi, in karceh ih in ukbettu Kawl le Vai lakah zatekhat fang kan si; kumkhua in doaw rero, hmusualaw rero, nautataw rero ding ci kan si lo.\n3. Na duh maw duh lo maw, na pawm maw pawm lo maw, thisen unaunak zoh tikah, Mizo cu Chin, Chin cu Mizo a si ti hi, el theih a si lo. Cui kan unaunak ziangtin kan fehpi ih kan nunpi timi parah, miphun zah tlak le zalen rampi kan din thei maw thei lo, ti a ṭhumaw ding.\n4. “Pawi, pawite.. tin in nautat” kan ti lai ah, “Lusei, Marsia.. tin in nautat” an tive ti theihpi awtawnin, hivek awkam cu Leitlun hnam khat le hnam khat, hrin khat le hrin khat karlakah an hmang thluh ti theiin, thupi hlapi reltlang thei lonak tiang ah hmang hram hlah uhsi.\nNautat awkam nehnak ṭha bik cu, nautattu hnakin dinhmun le sinak sang ih um thei hi a si ti cing ringring hram uhsi. Mai tluk lo mi kan nautat ngam dah kel lo, kan nautat hman ah an dunglam le an umlo can lawng ah a si ṭheu.\nMITTHLAM IH CUANG\nChinram le Mizoram hi ramri ṭhentu um loin, ram pakhatin umtlang thei bang sehla, kan thil zir cak dan le kan nunphung le zin le dan lenzia zoh tikah, kum rei lote ah leitlun ram lak ih ṭhangso bik le zohṭhim tlak lakah kan tel ban ding..*Sihte cangcel zawn bang a dunglam cai bo lo cing khal in.\nUnau thisen zawmpi doral ah an ret dah kel lo. A rettu cu an tluang rei dah lo. Mizo le Chin cu, vanduai ah, ramri in in ṭhen hmansehla thinlung lam tal cun ṭhenaw hram hlah uhsi. Blood is thicker than water!\n← Chin raltlan thu ah CM Pu Zoramthanga in India Prime Minister Modi ca a kuat\nNuralṭha Lal Lian Zuali thih dan cu hitin an sim fiang →\nHakha – CDF in Chinpa an kap that ngah\nRalhraang SAC ralkap in Parte khua biakinn telin Inn pawl Urkaang


Thailand Prime Minister A Buai Pei Maw? - Chinland Today Media\nDecember 30, 2008 6:39 pm·0 comments\n: December 30, 2008.\nIsrael In Hamas a Kap rero Lai, Minung 320 Lenglo Thizo\nIsrael raldo nak vanzam cun nili sung Gaza ih Hamas Building leh thil pawimawh dangdang pawlcu a kap rero lai ih Palestinian minung 320 lenglo an thizo.\nTuisun khal ah Israel ralkap vanzam pawlcun Gaza an kapsal rero lai ih. Palestinian minung 10 an thibet ih minung 40 lenglo in hriamhma an pubet.\nHimi lai ah Hamas pawlin Rocket hmangin Israel cu an kaplet ve ih Israel ralkap pakhat telin mipali an thi tiah UN cun asim. UN Secretary General Ban ki-Moon cun Israel leh Hamas pawlcu an do awknak titawp dingin a ngen ih an pahnih ih a mawhthluk veve thukhal a sim.\nBan Ki-Moon cun Israel cun a ram humhim nakdingah thil a ti cu thiang hmansehla hiti vek law mam nasa tukih thil ati cu adiklo asi ati.Mipi vangtlang tamzet an thih leh in le lo tamtuk a siatbal cu pawi ati thu asim.\nIsrael hin ralkap ttuan lailawng silo do awknak ih fehthei mai reserve tamzet ralkap ih lut dingin a ko khawm rero lai ih. Israel cu Gaza dodingah a timtuah aw sinsin tiah BBC cun asim.\nRedcross ai awhtu pawlcun Israel in a kahmi Palestinian minung hriamhma tuarpawl tuamhlawm nakding sii zung leh thilri ttul mi in a daih nawnlo ruangah harsat nak tampi an tawnthu an sim.\nGaza mipi pawlin nitin thilttul mileh damlo hriamhma tuarpawl tuamhlawm nak thilttul mi an tlasam zet ih. Egypt cun a ram fehtlangih Gaza hmanding sii pawl lakluh siannak a pe ih. European Union khalin Gaza bawmnak ding leh an bawmcia mi hnakih tam bawmbet nak dingthu an relding.\nKan dung zarhte sun ihsin Israel cun Gaza a kah nak ah Hamas cozah building pawimawh zetzet leh Gaza leh Egypt pehzawm awknak leilung sung virhkua mi lamzin khal an kapse thluhzo ih.\nHiti cingin mizan sun lawng hmanah Gaza lam ihsin Israel ramsungah Rocket 40 lenglo an kap lutve tiah Israel cun asim. US cun nidang vek thotho in Israel hi an ttan hngal ih hi buainak cu Hamas pawlih kawhsuak mi rori asi tiah sim’n Hamas pawl’n Israel an ti buai ringring cu an bansan a cu a tibet.\nBangladesh Ram Hril Awk Nak Ah (ALP) An Cak\nBangladesh ram hril awknak Vote siarlai rero mi ah Bangladesh Prime Minister hlun, Sheikh Hasina Wajed, ih hruaimi Awami League Party (ALP) cun nasa zet’n nehnak anco.\nHril awknak thu puangtu S M Asaduzzaman ih sim nakah, Awami Laegue Party in Seat zaa ah 75% an co felzo ih Parliament Seat 299 sungih vote tla siarfel zo micu Seat 295 asiih. Himi sungah Awami Laegue Party cun Seat 229 an lazo tiah asim.. Awami Laegue Party hin Party dang thawi kawm aw lo’n Cozah nak an tuahthei ticu a fiangzo.\nKum 7 sungih Bangladesh ram hril awknak hmaisa bik ah hin. Awami Laegue Party, leh Bangladesh Nationalist Party hi Party tumbik cuh aw tawk ding bikih zum mi ansi ih.\nAsinan Bangladesh Nationalist Party, cun Awami Laegue Party, cu a nehlo nasa ih Bangladesh Nationalist Party cun zaa ah 10% hrawngfang a hmuban.\nBangladesh Nationalist Party thupuangtu cun an party an cahlo naksan cun hril awknak ah thildiklo cingpen nasazet a um ruangah tiah asim. Tui bangladesh ram hril awknak ih nehnak cotu Sheikh Hasina ih Pa hi Bangladesh ram zalen nak sualsuak tu Sheikh MujiburRahman asi ih. bangladesh ram zalen nak a ngah hnu deuh 1975 ah khan General Frshad in a Cozah nak a nawrthlak sakih a mahkhal khaithat a rak si.\nThlali sung ih Thailand Prime Minister pathum nak, Abhisit Veijajiva, cun dodal tu tamzetih nawrnak hnuaiah PM asi hnu ih a vawikhat thusim nakcu an ram foreign Ministry in pi ah a nei ih.\nPM in thusim a tumnak hmun Parliament inpi cu Dodal tulam mipi in an kulhbuai ruangah. PM hin rorel theiding tlak MP pawl a kokhawmih hmundang ah Session hmaisa bik hi neih asi.\nPM cun an ram Economy tuahthat nak dingah thil ttul tuah thei dingmi cu zamrang zetih tuah dingah thutiam nak anei.\nThailand Prime Minister hlun ramdang ih tlan relhlai Thaksin Shina Watra thlawptu mipi pawlcu Parliament tualah lung awilo nak langter in an pungkhawm ih. Cu ruangah PM thar Abhisit Veijajiva in Parliament hmun hnih ko khawm ih hmundang ih Session hi a tuahnak asi.\nHimi laiah MP tampi cun hiti vekih thil fehpi hin zianghman umzia a nei cuanglo dingtiah an rak sawisel. A mah duhlo tu pawlcun Prime Minister thar Veijajiva hi PM dingah mipi zohman ih pawmi asilo ih Court in PM dingih a ret ruangah mipi in an pawm tinak zianghman a umlo cu ruangah a bangding asi tiah an nawrve.\nRuang Pariat hmu suakzo\nTui kan dung Colhni sun ah khan Canada ram ih Rocky Mountain ih Vur motor, Snowmobile mawngtu, Vur tawlh cim in a khuhmi pawlih ruang 8 cu hmuhsuak sal an si.Hiang pawlhi an zaten minung 11 an si ih Snowmobile mawngtu minung 7 cu Vur tawlhcim in a khuh ih cumi vungrun suak tumin minung 4 cu vurtawlhcim in an mah a rak khuhbet ih minung 3 cu nungdam in an suakthei hramih minung 8 cu an thithluh.


Hebru 1 (Hebrews 1)\nKawhhran Hnenih Cakuat\nHebru pawl hnenih cakuat hi dodalnak tam sinsin ih a tongtu Khristian pawl hnenah an zumnak kha an baansan pang ding ti phan a um ruangih kuatmi ca a si. Himi cakuat ngantu hin an zumnak kha tha a pek ih Jesuh Khrih cu thutak le a neta bikah Pathian ih phuan awknak a si, ti thu a sim. Cutiih a simnak ah thudik langtermi pathum a um.\n(1) Jesuh cu Pathian Fapa a si ih harsat a tuarnak ruangah a Pa ih thu a thluntu a si. Pathian Fapa a si bangtuk in Jesuh cu Thukam Hlun sungih profet pawl hnakin a saang sawn ih vancungmi le Moses hnak hmanin a saang sawn a si.\n(2) Jesuh cu Thukam Hlun puithiam pawl hmuahhmuah tlunah kumkhua puithiam a sinak kha Pathian in a phuang zo.\n(3) Jesuh sungah hin zumtu pawl cu thihnak, ṭihnak le sualnak ihsin rundam an si. Cun Jesuh cu Puithiam saangbik a si bangtuk in Hebru biaknak ih thlun ding daan le ṭilva thawn raithawinak pawlin a thluathlam lawng an rak langtermi rundamnak taktak kha a petu a si.\nBung 11 sungah Israel thuanthu sungih mi hminthang pawlih zumnak a ngan. Cumi pawl sim phahin hi ca ngantu in ca siartu pawl kha anmah ih dinhmun fingfingah rinsantlak zetih ding dingin zaangfah a dil. Cun bung 12 nakah ca siartu pawl kha ni neta bik tiang zumtlak si ringring dingah a forh ih ziangtlukin harsatnak le tuarnak a thlen khal le Jesuh Khrih lawng kha zoh ringring dingah a sim. Ruahnak le ralrin peknak thawn a cakuat a cemter.\nKhrih cu vancungmi hnakin a saang sawn (1.4-2.18)\nKhrih cu Moses le Joshua hnakin a saang sawn (3.1-4.13)\nKhrih ih Puithiam sinak a saang bik (4.14-7.28)\nKhrih ih thukamnak a saangbik (8.1-9.28)\nKhrih ih raithawinak a saangbik (10.1-39)\nZumnak a thupit zia (11.1-12.29)\nPathian lungawiternak (13.1-19)\nA netnak thlacam (13.20-21)\nThunetnak le cibai buknak (13.22-25)\nFapa Sungin Pathian Ih Ṭongkam\n1Hlanlaiah Pathian in kan pupa pawl hnenah voi tampi a phunphun in profet pawl hmangin thu a rak sim. 2Sikhalsehla hi ni neta bik lamah cun kan hnenah a Fapa sungin a sim a si. Cuih a Fapa hmangin Pathian in lei le van a sersiam ih a netnak ah ziang hmuahhmuah nei ṭhehtu si dingin Amah cu a hriilmi a si. 3Amah cu Pathian sunlawinak langtertu a si ih Pathian sinak famkim a nei. Huham a neimi a thu in leikhawvel le vantlolak pumpi cu a cawmdawl ih a fingkhawi. Minung pawlih sual ngaidamnak le sual thianternak a tuah ṭheh hnuah vancungah Cungnungbik Pathian ih vorhlamah a to.\nPathian Fapa Ih Maksakzia\n4Pathian in a Fapa hnenih a pekmi hmin cu vanmi pawlih hmin hnakin a cungnung sawn bangtuk in a Fapa cu vanmi pawl hnakih cungnung sawn in a ret. 5Ziangah tile Pathian in ziangbangtuk vancungmi hman:\n“Nangmah cu ka Fapa na si;\ntuihsun ah na Pa ah ka cang zo,” *1:5 Saam 2:7\na ti dah lo.\nCuih tlunah ziangbangtuk vancungmi thu khalah,\n“Keimah cu a Pa ka si ding ih,\namah cu ka Fa a si ding,” *1:5 Saam 7:14\n6Sikhalsehla Pathian in a fatir leilungih a run thlah tikah,\n“Pathian ih vancungmi hmuahhmuah\nin amah cu an biak ding,”\n7Sikhalsehla vancungmi pawl thu ahcun,\n“Pathian in a vancungmi pawl cu\nthli ah a tuah ih,\nA hnaṭuantu pawl cu mei-alh ah\na tuah a si,” *1:7 Saam 104:4 a ti.\n8Cule a Fapa thu ah Pathian in,\n“Nangmah cu Pathian na si ih,\nna bawi tokham cu kumkhua in\na hmun ding;\nNa minung pawl dingnak in\nna uk ding.\n9Dingnak na duh ih sualnak na hua.\nCuruangah a si Pathian,\nNa Pathian in a lo hriil ih,\nNa rualpi pawl hnenih a pekmi\nhnakin a tum cuangmi upat\nlungawinak a lo pek,” *1:9 Saam 45:6-7 a ti.\n10“Cule Bawipa nangmah in\na hramthokah leilung cu\nna seemsuah ih,\nNa kut rori in van tla khi\nna sersiam a si.\n11Cu pawl cu an hloral ding,\nsikhalsehla nang cu na hmun ding.\nAnnih cu puan bangin an ṭet\nding a si.\n12Angki bangin na bil ding ih\nhnipuan bangin an thleng aw\nṭheh ding a si.\nSikhalsehla nang cu nangmah keel\nna si ringring ih na nunnak cu\ncu cem ti a nei lo,” *1:12 Saam 102:25-27 a ti.\n13Pathian in a vanmi hnenah,\n“Na ral pawl cu na kephah ih\nka ret hlan lo,\nka vorhlamah to aw,” *1:13 Saam 110:1 a ti dah lo.\n14Cuti a sile vancungmi pawl cu zo so an si? Annih cu Pathian a riantu thlarau an si ih rundamnak a ngahtu ding pawl bawm dingah Pathian ih thlahmi an si.


CBA,NA Hotu Pastor Sa Tin Lal Thawn Camkhat - Chinland Today Media\nFebruary 8, 2012 4:18 am·4 comments\nPastor Sa Tin Lal\nCT: A hmaisabik ah na thuhla famkim (Bio-data) in sim thei pei maw?\nSTL: Falampeng,Tlauhmun khua ah ka suak,Falam khaw sungah ka tthanglian,Suahsem pi unau pa(4) an zaten US ah innsang cio thawn an um ,Innsang Nu Iang Vang le fapa(1) le fanu te thawn Greenville,South carolina,US ah kan um.\nCT: Fimthiam zirnak le tuah tuanzo (Previous experiences) mi pawl in sim theih hram?\nSTL:Mandalay university ah kum hnihnak tiang,1999 ah BTh Zomi theological college,BA distance in ka peh sal.\nTuahtuan zomi (previous experiences) ah;\n1993- Secretary Falam Social welfare society, Falam Nunphung) rualpi pawl thawn kan rak din suak,Sungtuan(GS).Tuisun ni tiang nasa zetin an cang vai thei .\nPhun sang tlawngta pawl kom hi College tlawngta pawl lawng a rak huap deuh hmang,Cu ruangah Baibal tlawngta ,Nurse tlawngta,le a dang tete zirsang pawl tel thei dingin Falam zirsang minopawl kom hi Salai Sang kim le rualpi dangpawl thawn kan rak din suak,Sungtuan(G.Secy) ka tuan.\nFalam Social welfare society tuan suak mi pawl- Falam thlanmual neih mipawl motor lamzin tuah suak thluh,phun hra tlawngta harsa pawl hrangah tuition tuah sak,Mino zuri ih thi hlo kan tamtuk ruangah Falam khawsung ih zu dawr tuah le zu suang pawl hnenah zangfah dil in Zu zuar baang ding a silolen zu thianghlim deuh ih suang dingin zangfah dil.\nBiaknak lam hnatuan Kumkhat ah Sumlut Ks-20000 tlun ngah pawl siah(tax) lak ding thu ah District Chairman pa hnenah Siah(tax) la lo ding in le nan lak asilen buainak a suak ding ti thu kan ngen asi,an la suak sal lo.\nYephet(thawngtla) thi phumtu nei lo ih ruak um (29) kumkhat sungah phum.\nRev.Lal Hngak ih fapa kawlralkap pawl ih an kap that thu le Falam fala Ralkap pa in khawthim hlan ih pawngsual ding ih a kaih thuah District Chairman le Battalion commander hnen ah Falam mipi zaten kan riahsiat thu le tuihnu lamah hivek thawmvang um nawn lo hram dingin ngennak kan nei.\nThangphawk komiti ih tuanmi; Director (Secy) dinhmun in Falam khawpi huap camping vawi(7) hohanak kan nei,Falam khawpi huap Kawhhran 22 in thla(4) sung cikcin thlacamnak .\nDam lo harsa pawl ih an harsat zet mi ruat in Falam ih tlawng ka kai sungah vawi (13) thisen hluanak nei.\n2000, October ah Guam tikhulh ka thleng ih Chin Community Of Guam (CCG) ah President , Burmese Christian Fellowship (BCF) ah Church Office secractary, refugee resettlement hrang Co-ordinator.\n2001,July ah Atlanta,GA,US ka thlen tawk fang in Lailun calai Seminar tuahsuak (Himi Calai semenar hi Chinpawlpi caansuahnak ding hrang ah working komiti din suahnak asi.)\n2003 ah Innsang (Family petition) tuah pawl (not review case) ih a um thluh ruangah US congress camping tuah dingin coordinator ka tuan ih thlathum kimnak ah tlamtling zet in Family petition tuah pawl hrang ah (not review Case) an ong sal.\nChinpawlpi ah Youth secretary kumkhat, Humanitarian Director kumhnih,Himi ka tuan suangah Malaysia kan milesa pawl in refugee dilnak lam harsatnak an neih ruangah Pu Thawng Hmung Le Rev.Dr.Hre Kio feh thei dingin Fundraise tuah ih thlah suak asi.\nKeimah bulpak in Malaysia um kan milesa hrangah ,FRO a din hngetkhoh theinak ding tumtahnak thawn Mr.T.J mill le Pu Ni Li lian Malay fehding in timtuah nak neisuak.(Frederick,MD falam unau pawl in mipakhat lamzin man a hrek an suah )\n2002 kumthar ihsin Chin Internet worship Service tiin thuthangtha hlawmkhawmnak tuah.Culai ah email hmangtu kan mal zet lai minung 250 hrawng in kan hlawm aw khawm.Pathian hnatuantu Email hmang kan mal tuk ruangah ah duhvek in sermon sak tu an um lo,Rev.Dr.Timothy Sui,Rev.Run Cung Mang,Evan Fai pawl in sermon in rak kuat theu.2004 cun duhvek in can ka pek thei lo thawn pehzom thei nawn lo in a um.\nCT: Ziang tik kum ah USA na thleng ih Pathian hnatuan na thok?\nSTL: 2001,July ah Atlanta ,GA ah ka thleng. Kan thlen tawkfang in Atlanta Chin Baptist Church a ding suak ih Deacon dinhmun in siseh,Church Chairman dinhmun in siseh Pathian hnatuan ka thok.2009 ihsin Greenville,SC ah “Chin Baptist Church Of Greenville”A ding suak.Pastor dinhmun in rawngbawlnak kan nei.\nCT: Pastor na tuannak hmun le kawhhran hmin in sim thei pei maw? CBA,NA khal ah hotu na si ti aw?\nSTL: FBA ram sung Taisun Baptist Church ah 1999-2000,Chin Baptist Church Of Greenville ,south Carolina,US ,ah 2009- tuini tiang, Cun CBA,NA President 2010 – tui nitiang………\nCT: USA ah hin na thleng pek hrawng ih Chin mipum le mithep kar ih Chin minung tampi kan pung karh mi parah ziangtin na ruat?\nSTL: US ka thlen pek ah Chin pawlpi kumthar puai hi tlang hnatuan kaih awk tluk in kan sawm aw ton,Mino hmuh ding tla cu kan mal zet,Asinaan tu ahcun Inntek lam in kan tamtukpang pei maw ti phan ding khop ih nonawn kan neih cu a sunglawi ka ti zet.Mipum kan tam vivo cun pawlkom awknak tum deuhdeuh in kan nei vivo ih kan miphun le ram hrangah tthathnemnak a um vivo ko ding,A tlang pithu in a ttha zet ko.\nCT: US thlengtu Chin mi tamsawn hi New Delhi le Malaysia lam ihsin thleng mi an si tik ah mi then hrek khat cun Thuphan per cawp ih thleng tivek ramsung ah thu el-kalhnak a um theu mi tlun ah na hmuh daan in sim thei pei maw?\nSTL: Chin mi pawl mai ruah daan men ih tong le cangan kan hmang zet hi poi ka ti zet.Zianglam khal sisehla Kawlram Minung pawl hi Refugee dinhmun ah UN in a ret ruangah Refugee,Asylee status kan ngah theinak asi.Thu phan per thiam ruangah cun a si cuang lo tiin ka ruat.\nCT: Chin mipi kan tam rualrual in zum hnak ih tam sawm kawhhran hmin tamzet a suak ciamco hi ziangah a si bik pei?\nSTL: Zumnak thupom hi a tlaangpi cun kan bang aw deuh thluh,bang aw lo deuh mi um hman sehla, hi lawmmam ih kawhhran tam ding cu a si hrimhrim lo,kaihhruai awknak lam le kan ram ih dinhmunsiat tuk mi hin in ti si sual thluh deuh a sibik in ka ruat..Chin mi Pathian kan zum daan a bang aw thluh deuh.Kawhhran Biak khawm nak hmun bang awk lo ruang ih Pawlkomnak tiang a siat thluh theu hi cu a poi zet.Kawhhran hmin dangdang ah um hman sehla Pathian thu in kan miphun tundinnak tal ah cun hmunkhat thei sehla cu a tha zet ding.US ih kawhhran dintu tampi thu ruat deuh pawl cun kawhhranthar dinsal ding hi an ttih zet cio in ka thei.\nCT: Chin mi pawl in Pathian ka theinak kum-100 a luan cuahco zo ih thlawsuah kan dawng ding zat kan dawng ko in na hmu maw? Kan dawn mi a mal hrih asile ziang rungah a si ti in sim thei pei maw?\nSTL: Thlawsuah don tam le mal thu hi simrel a laklawh zet ding .Pathian kan theihnak kum zapuai tuah hnu lam ihsin mi zaraan in ramtha kan thleng suak deuh in ka ruat. Pathian kan biaknak a rei vekin ,A thu theihnak lam ahcun kan thei thahnem zet,asinaan kan theih mihi nun pi lamah kan tlasam deuh maw aw..\nCT: Chin mi tam sawn in sakhua biaknak le ramkhelh thu (politic) hi hmu dan a phunphun kan nei cio ih na hmuh daan le na fehpi daan?\nSTL: Chin miphun le sakhuanak hi kan then awk a har zet,ramtthat lo ruangah miphun thu le calai lam ziang hmuahhmuah hi kawhhran sungah rel ih kaihhruai awk asi deuh tikah hmuh kalh awknak a um tam zet.Ramkhel tu khal Biaknak sung ih ta asi ko then awk a theih lo.Kawhhran mi(zumtu) sung ihsin ramkhelh tu tha a suak thei ding hi thil thu pi zet pakhat asi.\nCT: US pumhuap Chin-Falam tonghmang mi Kawhhran paziat a um?\nSTL: Falam tong hmang Biakkhawmnak hi (25-30) kiangkap hrawng kan um ding a bang.\nCT: CBA,NA ah cuih kawhhran pawl nan tawm aw thluh maw? Ziang ruangah CBA,NA din a si? CBNA ah members (Kawhhran) paziat aum ih mipum in teh pa ziat hrawng a um zo?\nSTL: Falam tong hmang zaten CBA,NA ah kan tawm aw thluhthei lo.CBA,NA hi sungtel kawhhran (12) kan si,Member mipum hi fel tei cun cazin kan la thei hrih lo naan (1500) hrawng cu kan siding. CBA,NA a dinsan cu;Pathian ramkarhzainak le Pathian hmin sunlawihnak ding,North America um kan milesa pawl Zumnak hngetkhoh kan neih theinak ding.North America um Falam Milesa Khrih ih pumkhat si theinak ding. Pathian hna tam deuh kan tuan suak theinak ding.North America ah Innteek dinhmun ih kan thuanthu ngan ding,Thuthangtha phuang suak ding,Pathian ih tluasuah mi kan ram,kan miphun, Pathian hmin in cawisang tun din bomboih aw ton ding.\nCT: CBA,NA din hlan le a tu ding hnu hi a rah suak mi pawl in hlawm thei pei maw? Cule hmai lam ih kekar tum daan?\nSTL: CBANA a dinsuah hnu hin khawmpi ropi zet kan nei thei,Phunpi sungkhat unau pathian thu le hla ah lungrual ten kan tong aw ,Fanau pawl in Pathian ih tluasuah pekmi tong le calai ngainatnak lamah an thangso zet,Thih le hloh ah riahsiat tuarpi awknak kan nei thei,Bomboih tulmi kawhhran vehvai awknak nei, Christian Education lamah sanman zirdaan ih zirhawk kan thok thei,Hmailam kawhhran fehnak hrangah tonkhawm khuakhannak kan nei thei,US ram sung thuthangtha phuangtu Evangelist thlah suak,\nKawlram ah Baibal tlawng ttanpinak siseh,Commentary tuahnak ah siseh ttanpinak neih asi,Choir Phuah tu pawl tonkhawmnak worshop sponsor tuah sak,\nHmailam ah zumnak a hmunkhat mi Biaknak lam pawlkom thawn hnatuan tlangnak nei thei vivo ding tiang saduhthahnak neih asi. Pathian hmin in kan ti theitawk ten kan miphun kilkhawi aw ton ih tun din ding.North American ah thuanthu ngan suak tu si thei ding.North America um kan milesa zaten Biakinn thleng thei thluh ding.Falam khaw sungah Biaknak lamin zalenzet ih hman ding inn a umlo ruangah an an a hai tukruangah ,Christian Centre innpi sak thei ding khal sunmang neih asi.\nCT: CBA,NA a hmin thu ah mi then in ziang ruangah Baptist hmin kherkher a pu tin tla ruahnak a phunphun nei tu an um mi tlun ah ziangtin na sim duh hngai?\nSTL: A din thok ihsin can tawkfang nawn himi thu hi rak ruah asi,Hngetkhoh zet ih a din theinak dingah tthumawk theinak falam mi tambik ih an umnak kawhhran hmin Baptist ah kan tthum awknak asi.Falammi hi kan ruah daan a kau thei zet naan a sungah a hnget khoh mi thil a umthei dah lo ruangah asi.In funhlawm hnget khoh thei bik ding tiin ruahnak kan nei.\nCT: US thleng zo Chin mi pawl lungrual in Pathian thu ah an pitling hai maw?\nSTL: Duh vek cu kan si hrih lo ding a bang ,Asinaan Pathian thu cu kan duh rori asi ko.Thin hahdam tei Pathian Biak thei ding hi kan sunmang cio asi.Chin mi zatei Biakinn kan thlen thluh thei ding hi thil thupi zet pakhat asi.Kan lung rual awk theinak ding ahcun kan ton awk thei a tul hmaisa ding.\nCT: US um Chin mi pawl ih harsat an tong mi pawl hi ziang a sibik?\nThleng thar cio kan si tikah ziang hmuahmuah hi a buaithlaknak zawn a tamzet.Kawhhran umlonak ih thleng pawl hi mal lai cu harsatnak an neitam deuh ding.\nCT: Kawlram a thlengh dang lam awnak par ah ziangtin na hmu ih ramsung ramleng Chin mipi hrangah ziangtivek in lamzin a ong awk in na thei?\nSTL: Zumtu minung tampi in kan ram thleng awknak ah kumkul lai thlacam asi. A taktak ih a thlen suah zik tikah thlacam tu lala hin kan zum thei tuk lo hi cu ruah ding a um zet.ram a thleng awk suak vivo len ramsung ramleng tampi pehthlai aw in hna kan tuan thei ding .Ram sung kan fanau pawl ramleng an duhnak ah fim zirnak an feh thei ding.Ram leng ih um fimthiamnak zirtu kan fanau pawl in an zirmi pawl zalen le thutak suah in kan ram tundinnak ah an hmansuak thei ding hi a sunglawi tuk.\nCT: Mai saduhthah vek in Kawlram ah zalennak diktak le pursum leilawm pumcawmnak remcang thlang sehla US umcia Chin mi pawl ziangtivek in forhfialnak na nei ding?\nSTL: Chin ram hi tundin ding a tam tuk, ramleng umpawl in ram thangso hnen ihsin kan hmuhton mi ruahnak /fimnak tampi lakluh a tul,Dollar tampi chin ramih a lut thei daan lamzin ngaihtuah a tul.Inn lo kan nei lotuk ruangah minung pakhat in inn pakhat ciar hi sak thei tumding.Bawmboih awk ton theinak foundation tampi tuah ding.\nCT: Chin mipi kan tla sambik (weakness) tiih na ruah mi?\nSTL: Ti fukfi ding a har zet,leilung tlun ah tlamtling tluh ti cu a um thei lo ding.Pakhat cu inntek si hnak in mikhual si kan duh deuh tuk maw ka ti aw theu.A hleice in Falam pawl hi fimthiam zirnak lamah thazang kan suah mi a mal tuk hrih.Miphun le ram hrang ih peknak lamah kan tlasam zet.\nCT: Ramsung ramleng um Chin mipi hnen ah Pathian thu, pursum leilawnnak le ramkhelh thu ah ziangvek thucah duh mi na nei?\nSTL: Pathian thu hi pursum leilawnnak ah hmang lo ding,Kawhhran le pawlkom sungah innsang le mimal thu luh pi lo ding,Politic khelh nak ah kawhhran le hrinhnam thlir lo in ram le miphun thlir in cang vai thei hram sehla.\nCT: A lo pehltaih theinak a um pei maw?\nCT: Hnatuan buai lak ah na caan sunglawi in pek ih CT group in lungawinak simcawk lo kan nei a si.\nSTL: Kei khal ka lung a awi tuk.\nKan rinsanmi kan pa le pawl in ziangtin biaknak ah kan hmun khat thei ding ti mi fiang tuk na cingin fiang lo vek ih an um thei lai hi ka mangbang. Falam mi Biaknak ah kan hmukhat theinak dingah Baptist an tambik ruangah Baptist hmin kan put ter cu Baptist a si lo pawl cu an tel lo khal len a poi lo ti thawn a bangaw,\nKan pa le pawl hi Van ram hman ah Baptist si duh an tampi lai ih a poi ngaingai.\nFalam Christian Church USA ti vek in ding thei seh la cu a tha zet ding nan, Pathian thu ngaingai tel lo, Pu Za Hlei Thang tei pawl ih nainganzi a si ko.\nKawl ram ih sin kan sawm mi Saya Hrang Kap Hnin khal in Falam mi kan hmukhat thei nakdingah cun nan hmin cu sa duh a that lo rori a ti. Ka nau hak lai ih sin Baptist cit te rori ka si ko nan, Kan Falam mi ziang kawhhran ti um lo ih kan hmukhat theinak dingah cun Baptist hmin tel hi tul ka ti lo zet. Saya Hrang Kap Hnin khal in tul a ti lo nasa.\nU Tin Lal ih hnatuan zo mi pawl cu ropi tuk lawlaw.\nSiar manhla riai.\non February 10, 2012 at 8:42 am\nKan Lai mi Biaknak lam ih in hruaitu Pastor pawl nih Pathian thu ai in kan umnak kan lei Khawhhran hi thupi tuk ih kan ruah hi cu kan palh deuh maw aw ka ti. Pathian in Kawhhran a din mi hi mi ih hmu theih mi Kawhhran hi a rak si lo ee.\nLaimi BIaknak ah hmun khat ih kan um thei dan ding hi a lamzin a har lo tuk nan kan pa le pawl nih an duh lo ruangah a si ko.\non February 17, 2012 at 4:54 pm\nfalam tawng hi ??? a can ah siar a awl !!! a can ah siar a har tuk !!\nfalam tawng hi phun ziat si a um.(ho khaw ti vek pawl kha asi)kan siar thiam lo.